
[bookmark: _Toc187404793][bookmark: _Toc233968033]UVOD

[bookmark: _Hlk192585146]Strategija upravljanja i raspolaganja imovinom Općine Blato za razdoblje 2026.-2032. godine (u daljnjem tekstu: Strategija) predstavlja temeljni planski dokument kojim se uspostavlja integrirani, učinkovit i održiv sustav upravljanja općinskom imovinom. Strategija definira dugoročnu viziju, strateške ciljeve i mjere kojima se osigurava racionalno, odgovorno i razvojno upravljanje imovinom u vlasništvu Općine.

Važnost Strategije ogleda se u njezinoj ulozi instrumenta lokalne razvojne politike, kojim se osigurava optimalno korištenje javnih resursa, jačanje fiskalne učinkovitosti te povećanje javne koristi za stanovnike Općine Blato.

Na izradu i donošenje Strategije na odgovarajući način se primjenjuju pravila o upravljanju i raspolaganju imovinom u vlasništvu Republike Hrvatske. Ova Strategija utemeljena je na Zakonu o upravljanju nekretninama i pokretninama u vlasništvu Republike Hrvatske („Narodne novine”, broj 155/23), kao temeljnom pravnom okviru za upravljanje državnom imovinom, te se sadržajno i metodološki oslanja na Strategiju upravljanja državnom imovinom za razdoblje 2019. – 2025., Strategiju upravljanja nekretninama i pokretninama u vlasništvu Republike Hrvatske za razdoblje 2026. – 2035.  Ujedno, Strategija slijedi i odredbe te načela upravljanja državnom imovinom koja uključuju načela javnosti, predvidljivosti, ekonomičnosti i odgovornosti, s posebnim naglaskom na optimizaciju portfelja, digitalizaciju procesa upravljanja imovinom te njezino stavljanje u funkciju gospodarskog i društvenog razvoja.

Strategija je usklađena s načelima i smjernicama utvrđenima u Nacionalnoj razvojnoj strategiji Republike Hrvatske do 2030. godine („Narodne novine“, broj 13/21), osobito u okviru razvojnog smjera „Održivo gospodarstvo i društvo“ te strateškog cilja „Učinkovita i djelotvorna javna uprava i upravljanje državnom imovinom“, koji naglašava potrebu aktivacije neiskorištene imovine, povećanja učinkovitosti upravljanja te jačanja fiskalne održivosti i javne vrijednosti imovine.

Odredbom članka 53. Zakona o upravljanju nekretninama i pokretninama u vlasništvu Republike Hrvatske („Narodne novine“, broj 155/23) predviđena je obveza donošenja Strategije upravljanja nekretninama i pokretninama u vlasništvu Republike Hrvatske, a odredbom članka 35. stavka 8. Zakona o vlasništvu i drugim stvarnim pravima („Narodne novine“, broj 91/96, 68/98, 137/99, 22/00, 73/00, 129/00, 114/01, 79/06, 141/06, 146/08, 38/09, 153/09, 143/12, 152/14, 81/15, 94/17) propisano je da će se na pravo vlasništva jedinica lokalne samouprave i jedinica područne (regionalne) samouprave na odgovarajući način primjenjivati pravila o vlasništvu Republike Hrvatske, ako nije što drugo određeno zakonom, niti proizlazi iz naravi tih osoba.


Zakon o proračunu u članku 92. definira imovinu na slijedeći način: „Imovina Republike Hrvatske i jedinica lokalne i područne (regionalne) samouprave, prema ovome Zakonu, jest financijska i nefinancijska imovina u vlasništvu Republike Hrvatske i jedinica lokalne, područne (regionalne) samouprave. Za izvršavanje javnih službi i djelatnosti u javnom interesu Republika Hrvatska odnosno jedinica lokalne i područne (regionalne) samouprave može svojom imovinom osnivati ustanove, trgovačka društva i druge pravne osobe“.

Potreba za donošenjem Strategije upravljanja imovinom proizlazi i temeljem propisa iz područja fiskalne odgovornosti – Uredbe o sastavljanju i predaji izjave o fiskalnoj odgovornosti i izvještaja o primjeni fiskalnih pravila („Narodne novine“, broj 95/19). U prilogu 2a upitnika o fiskalnoj odgovornosti, pitanje br. 73 od jedinica lokalne samouprave zahtijeva da se izjasne o tome jesu li doneseni strateški i provedbeni dokumenti za upravljanje i raspolaganje nekretninama, odnosno je li donesena strategija upravljanja i raspolaganja nekretninama i je li na temelju strategije upravljanja i raspolaganja nekretninama donesen godišnji plan za ostvarenje ciljeva utvrđenih u strategiji.

Upravljanje općinskom imovinom općenito podrazumijeva sve sustavne i koordinirane aktivnosti kojima Općina Blato optimalno i održivo upravlja svojom imovinom pažnjom dobrog i savjesnog gospodara. Upravljanje imovinom podrazumijeva ukupnost radnji i procesa usmjerenih k donošenju odluka o stjecanju, raspolaganju, prenamjeni i/ili otuđivanju općinske imovine, odnosno evidentiranju prava i obveza te troškova i prihoda koji nastaju s osnova raspolaganja i/ili korištenja općinskom imovinom.

Upravljanje imovinom obuhvaća slijedeće aktivnosti:
· stjecanje i raspolaganje nekretninama i ostvarivanje vlasničkih prava u skladu s propisima koji uređuju vlasništvo i druga stvarna prava,
· financijsko praćenje prihoda i rashoda od imovine,
· utvrđivanje vlasničko pravnog statusa nekretnina, i poslovnih udjela njihov popis i procjena, te upis u registar Općine te javne registre i očevidnike,
· tekuće i investicijsko održavanje nekretninama i kapitalna ulaganja,
· obavljanje i drugih poslova u vezi upravljanja imovinom.

Raspolaganje imovinom, u zakonskom smislu, podrazumijeva sklapanje pravnih poslova čija je posljedica prijenos, otuđenje ili ograničenje prava vlasništva u korist druge pravne ili fizičke osobe, kao što su prodaja, darovanje, osnivanje prava građenja, osnivanje prava služnosti, zakup, najam, razvrgnuće suvlasničkih zajednica, zamjena, koncesija, osnivanje prava zaloga na imovini ili na drugi način te davanje na uporabu imovine.



Upravljanje i raspolaganje imovinom temelji se na načelima javnosti, predvidljivosti, ekonomičnosti i odgovornosti:

1. Načelo javnosti – osigurava se propisivanjem preglednih pravila i kriterija upravljanja imovinom u aktima Općine te njihovom javnom objavom, određivanjem ciljeva upravljanja imovinom u Strategiji upravljanja imovinom i Godišnjem planu upravljanja imovinom, redovitim upoznavanjem javnosti s aktivnostima tijela koja upravljaju imovinom i javnom objavom odluka o upravljanju imovinom,
2. Načelo predvidljivosti – osigurava jednak i predvidljiv način raspolaganja imovinom u istim ili sličnim slučajevima,
3. Načelo ekonomičnosti – imovinom se upravlja sukladno načelu ekonomičnosti radi ostvarivanja gospodarskih, infrastrukturnih, socijalnih i drugih ciljeva, 
4. Načelo odgovornosti – osigurava se propisivanjem ovlasti i dužnosti pojedinih nositelja funkcija upravljanja i raspolaganja imovinom, nadzorom nad upravljanjem imovinom, izvješćivanjem o postignutim ciljevima i učincima upravljanja imovinom i poduzimanjem mjera protiv nositelja funkcija koji ne postupaju sukladno propisima.

U upravljanju imovinom Općina Blato treba postupati kao dobar gospodar, što prije svega podrazumijeva izradu sveobuhvatnog popisa svih nekretnina u njezinom vlasništvu, s utvrđenim stanjem u kojem se nekretnine nalaze i određenom tržišnom vrijednosti, kao i utvrđivanje važnosti određenih nekretnina za Općinu te sagledavanje troškova i prihoda od nekretnina, radi učinkovitog korištenja. 

Aktiviranje nedovoljno iskorištene imovine uz unapređenje upravljanja cjelokupnom imovinom u vlasništvu Općine i povezanih javnopravnih tijela, predstavlja pretpostavku korištenja, aktiviranja i stavljanja imovine u funkciju društvenog i gospodarskog razvoja. Kroz provedbu mjera unapređenja sustava upravljanja imovinom u vlasništvu Općine i povezanih javnopravnih tijela te optimizaciju upravljanja imovinom, odnosno revitalizaciju imovine u javnom vlasništvu, stvaraju se preduvjeti učinkovitijeg korištenja fondova EU, uređuju se imovinsko-pravni odnosi, pojednostavljuje proces ulaganja, uz racionalizaciju troškova i bolju dostupnost usluga svim stanovnicima na području Općine Blato.

Odluke o upravljanju nekretninama treba temeljiti na najvećem mogućem ekonomskom učinku, a nekretnine treba primarno klasificirati na aktivne i neaktivne, tj. na one s kojima će se Općina koristiti za vlastite potrebe ili davati na korištenje drugima i na ostale nekretnine kojima će Općina raspolagati prema smjernicama iz Strategije.





[bookmark: _Toc187404794][bookmark: _Toc233968034]VAŽEĆI NORMATIVNI I INSTITUCIONALNI OKVIR

[bookmark: _Toc187404795][bookmark: _Toc233968035]Zakoni i drugi propisi

Upravljanje imovinom u vlasništvu jedinica lokalne samouprave, uključujući Općinu Blato, uređeno je nizom zakona, podzakonskih akata i drugih pravnih propisa. S obzirom na to da Općina Blato upravlja vlastitom imovinom unutar šireg sustava upravljanja državnom imovinom, pri donošenju odluka i provođenju aktivnosti vezanih uz stjecanje, raspolaganje, korištenje i evidentiranje imovine, nužno je primjenjivati relevantne propise koji uređuju to područje.

S obzirom na složenost zakonodavnog okvira, u nastavku se daje pregled važećih zakona, uredbi i pravilnika koji se primjenjuju ili se mogu primjenjivati u postupcima upravljanja i raspolaganja imovinom:
· Ustav Republike Hrvatske („Narodne novine“, broj 56/90, 135/97, 8/98, 113/00, 124/00, 28/01, 41/01, 55/01, 76/10, 85/10, 05/14);
· Zakon o upravljanju nekretninama i pokretninama u vlasništvu Republike Hrvatske („Narodne novine”, broj 155/23);
· Zakon o vlasništvu i drugim stvarnim pravima („Narodne novine“, broj 91/96, 68/98, 137/99, 22/00, 73/00, 129/00, 114/01, 79/06, 141/06, 146/08, 38/09, 153/09, 143/12, 152/14, 81/15-pročišćeni tekst, 94/17- pročišćeni tekst, 52/25);
· Zakon o zemljišnim knjigama („Narodne novine”, broj 63/19, 128/22, 127/24);      
· Zakon o prostornom uređenju („Narodne novine”, broj 155/25);
· Zakon o gradnji („Narodne novine”, broj 155/25);
· Zakon o građevinskoj inspekciji („Narodne novine”, broj 153/13, 145/24);
· Zakon o društveno poticanoj stanogradnji („Narodne novine”, broj 109/01, 82/04, 76/07, 38/09, 86/12, 7/13, 26/15, 57/18, 66/19, 58/21, 72/25);
· Zakon o najmu stanova („Narodne novine”, broj 91/96, 48/98, 66/98, 22/06, 68/18, 105/20);
· Zakon o prodaji stanova na kojima postoji stanarsko pravo („Narodne novine“, broj 43/92, 69/92, 87/92, 25/93, 26/93, 48/93, 2/94, 44/94, 47/94, 58/95, 103/95, 11/96, 76/96, 111/96, 11/97, 103/97, 119/97, 68/98, 163/98, 22/99, 96/99, 120/00, 94/01, 78/02);
· Zakon o obveznim odnosima („Narodne novine“, broj 35/05, 41/08, 125/11, 78/15, 29/18, 126/21, 114/22, 156/22, 155/23, 69/26);
· Zakon o postupanju s nezakonito izgrađenim zgradama („Narodne novine“, broj 86/12, 143/13, 65/17, 14/19, 48/26);
· Zakon o zaštiti i očuvanju kulturnih dobara („Narodne novine“, broj 145/24, 151/25);
· Zakon o državnoj izmjeri i katastru nekretnina („Narodne novine”, broj 112/18, 39/22, 152/24);
· Zakon o zakupu i kupoprodaji poslovnog prostora („Narodne novine”, broj 125/11, 64/15, 112/18, 123/24);
· Zakon o procjeni vrijednosti nekretnina („Narodne novine”, broj 78/15);
· Zakon o izvlaštenju i određivanju naknade („Narodne novine”, broj 74/14, 69/17, 98/19);
· Zakon o posredovanju u prometu nekretnina („Narodne novine“, broj 69/26);
· [bookmark: _Hlk192756996]Zakon o lokalnoj i područnoj (regionalnoj) samoupravi („Narodne novine”, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15,  123/17, 98/19, 144/20);
· [bookmark: _Hlk149893052]Zakon o uređivanju imovinskopravnih odnosa u svrhu izgradnje infrastrukturnih građevina („Narodne novine”, broj 80/11, 144/21);
· [bookmark: _Hlk149893090]Zakon o nasljeđivanju („Narodne novine”, broj 48/03, 163/03, 35/05, 127/13, 33/15, 14/19);
· Zakon o komunalnom gospodarstvu („Narodne novine“, broj 68/18, 110/18, 32/20, 145/24);
· Zakon o neprocijenjenom građevinskom zemljištu („Narodne novine“, broj 50/20);
· Zakon o poljoprivrednom zemljištu („Narodne novine“, broj 20/18, 115/18, 98/19, 57/22, 136/25);
· Zakon o cestama („Narodne novine”, broj 84/11, 22/13, 54/13, 148/13, 92/14, 110/19, 144/21, 114/22, 4/23, 133/23, 156/25);
· Zakon o javnoj nabavi („Narodne novine”, broj 120/16, 114/22, 48/26);
· Zakon o javno-privatnom partnerstvu („Narodne novine”, broj 78/12, 152/14, 114/18);
· Zakon o koncesijama („Narodne novine”, broj 69/17, 107/20);
· Zakon o naknadi za imovinu oduzetu za vrijeme jugoslavenske komunističke vladavine („Narodne novine”, broj 92/96, 39/99, 42/99, 92/99, 43/00, 131/00, 27/01, 34/01, 65/01, 118/01, 80/02, 81/02, 98/19);
· Zakon o trgovačkim društvima („Narodne novine“, broj 111/93, 34/99, 121/99, 52/00, 118/03, 107/07, 146/08, 137/09, 125/11, 152/11, 111/12, 68/13, 110/15, 40/19, 34/22, 18/23, 130/23, 136/24);
· Zakon o proračunu („Narodne novine”, broj 144/21);
· Zakon o fiskalnoj odgovornosti („Narodne novine”, broj 111/18, 83/23);
· Zakon o Središnjem registru državne imovine („Narodne novine“, broj 112/18);
· Uredba o Središnjem registru državne imovine („Narodne novine“, broj 3/20);
· Uredba o postupcima koji prethode sklapanju pravnih poslova raspolaganja nekretninama u vlasništvu Republike Hrvatske u svrhu darovanja („Narodne novine“, broj 35/25);
· Uredba o kriterijima, mjerilima i postupku davanja u zakup nekretnina u vlasništvu Republike Hrvatske organizacijama civilnog društva („Narodne novine“, broj 44/26);
· Uredba o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“, broj 26/15 i 37/21);
· Pravilnik o metodama procjene vrijednosti nekretnina („Narodne novine“, broj 105/15);
· Pravilnik o informacijskom sustavu tržišta nekretnina („Narodne novine“, broj 68/20, 12/24);
· Pravilnik o održavanju građevina („Narodne novine“, br. 122/14, 98/19);
· Pravilnik o povezivanju zemljišne knjige i knjige položenih ugovora i o upisu vlasništva posebnog dijela nekretnine (etažnog vlasništva) („Narodne novine”, broj 121/13, 61/18);
· Pravilnik o financijskom izvještavanju u proračunskom računovodstvu („Narodne novine“, broj 37/22, 52/251 156/25); 
· Pravilnik o proračunskom računovodstvu i Računskom planu („Narodne novine”, broj 158/23, 154/24) i
· Drugi važeći zakoni, uredbe, pravilnici i odluke koji se odnose na upravljanje i raspolaganje imovinom u vlasništvu jedinica lokalne i područne (regionalne) samouprave, a koji nisu izričito navedeni u ovom pregledu.

[bookmark: _Toc187404796]Ovaj pregled ima informativni karakter te ne isključuje primjenu drugih propisa koji mogu biti relevantni u konkretnim slučajevima. Ovi propisi zajedno čine pravni okvir za stjecanje, upravljanje, raspolaganje i korištenje imovine u Republici Hrvatskoj. Njihovo poštivanje osigurava transparentnost, pravnu sigurnost i održivost u upravljanju nekretninama, što je ključno za razvoj lokalnih zajednica i gospodarstva.

[bookmark: _Toc187404797][bookmark: _Toc233968036]Akti Općine Blato

Uz primjenu prethodno spomenutih zakona i drugih propisa, jedinice lokalne samouprave samostalno određuju uvjete i postupke za pojedine oblike upravljanja i raspolaganja nekretninama (nabava, prodaja, zakup, najam, zamjena, darovanje). Navedeno je poželjno utvrditi donošenjem unutarnjih akata i njihovom objavom, kako bi pravila postupanja pri upravljanju i raspolaganju nekretninama bila unaprijed utvrđena i dostupna korisnicima, čime se ostvaruje jednako postupanje u istim ili sličnim slučajevima (načelo javnosti i načelo predvidljivosti).

Općina Blato raspolaže nizom važnih pravnih akata koji čine temelj za upravljanje i raspolaganje imovinom u njenom vlasništvu. Ti dokumenti služe kao pravna osnova i dokaz zakonitog postupanja u okviru imovinsko-pravnih odnosa, a uključuju sljedeće:

· [bookmark: _Hlk115428997][bookmark: _Hlk195261446]Statut Općine Blato (Službeni glasnik Općine Blato 2/21); 
· Odluka o raspolaganju nekretninama u vlasništvu Općine Blato (Službeni glasnik Općine Blato 5/23);
· Odluka o načinu upravljanja i korištenja sportskih građevina u vlasništvu Općine Blato (Službeni glasnik Općine Blato 11/26);
· Odluka o zakupu i kupoprodaji poslovnoga prostora u vlasništvu Općine Blato (Službeni glasnik Općine Blato 12/25);
· Pravilnik o kriterijima za određivanje visine zakupnine za poslovne prostore u vlasništvu ili suvlasništvu Općine Blato (Službeni glasnik Općine Blato 12/25);
· Pravilnik o korištenju dvorane Doma kulture i klavir sale Doma kulture (Službeni glasnik Općine Blato 16/24);
· Odluka o nerazvrstanim cestama na području Općine Blato (Službeni glasnik Općine Blato 11/22, 12/25);
· Odluka o groblju (Službeni glasnik Općine Blato broj 9/26);
· [bookmark: _Hlk195692510]Odluka o zakupu javnih površina (Službeni glasnik Općine Blato broj 11/21);
· Odluka o komunalnoj infrastrukturi Općine Blato (Službeni glasnik Općine Blato 10/19, 12/25);
· Odluka o donošenju Plana rasvjete Općine Blato (Službeni glasnik Općine Blato broj 9/26);
· Odluka o komunalnim djelatnostima na području Općine Blato (Službeni glasnik Općine Blato, br. 3/20, 7/25);
· Odluka o komunalnom redu (Službeni glasnik Općine Blato br. 6/19, 7/25);
· Odluka o komunalnom doprinosu (Službeni glasnik Općine Blato br. 5/26);
· [bookmark: _Hlk195692825]Odluka o komunalnoj naknadi (Službeni glasnik Općine Blato br. 5/26);
· Odluka o vrijednosti boda za izračun komunalne naknade (Službeni glasnik Općine Blato br. 11/22); 
· Analiza upravljanja komunalnom infrastrukturom Općine Blato; 
· Procedura o raspolaganju i upravljanju nekretninama u vlasništvu Općine Blato;
· Provedbeni program Općine Blato za razdoblje od 2025. do 2029. godine;
· drugi interni akti i pojedinačne odluke tijela Općine Blato vezani uz upravljanje i raspolaganje imovinom koji se objavljuju u službenom glasilu i na mrežnim stranicama.

Dokumenti kao što su odluke, pravilnici, rješenja i sl. ključni su za pravilno upravljanje i raspolaganje imovinom Općine Blato. Ovi dokumenti osiguravaju da se imovina koristi na način koji je u skladu s interesima zajednice i pravnim okvirom.

[bookmark: _Toc187404798][bookmark: _Toc233968037]OPĆI PODACI O OPĆINI

Općina Blato je jedinica lokalne samouprave, a područje na kojem se prostire utvrđeno je Zakonom o područjima županija, gradova i općina u Republici Hrvatskoj. Općina obuhvaća područje naselja Blato i naselje Potirna. Sjedište Općine Blato je u Blatu, Trg dr. Franje Tuđmana 4.

Nalazi se u sklopu Dubrovačko – neretvanske županije, na otoku Korčuli. Područje Općine prostire se na 66,57 km2, što čini 3,73 % ukupne površine Županije (1.782,49 km2). Na području Općine je prema rezultatima popisa stanovništva 2021. godine živjelo 3.330 stanovnika.

Blato kao administrativno i gospodarsko središte smješteno je u unutrašnjosti otoka, okružen s brežuljcima što daje dodatne mogućnosti za razvoj poljoprivrede posebno maslinarstva i vinogradarstva..

Prema indeksu razvijenosti Općina Blato pripada 6. razvojnoj skupini jedinica lokalne samouprave s indeksom razvijenosti 103,125 što Općinu svrstava u treću četvrtinu iznadprosječno rangiranih jedinica lokalne samouprave[footnoteRef:1]. [1: Ministarstvo regionalnoga razvoja i fondova Europske unije - Vrijednosti indeksa razvijenosti i pokazatelja za izračun indeksa razvijenosti 2024.] 


Tablica 1. Opći podaci o Općini Blato
	OPĆINA BLATO

	Županija
	Dubrovačko-neretvanska županija

	Broj stanovnika
	3.330 (Popis stanovništva iz 2021. godine)

	Površina
	66,57 km2

	Gustoća stanovništva
	50 st./km2

	Općinski načelnik
	Jurica Petković

	Adresa i sjedište
	Trg dr. Franje Tuđmana 4, 20271 Blato

	OIB
	40097918961

	Web stranica
	www.blato.hr

	E - mail
	opcina@blato.hr

	Tel
	+385 20 851 141

	Općinska naselja
	Blato i Potirna.


Izvor: dzs.gov.hr; https://www.blato.hr

Općina Blato je samostalna u odlučivanju u poslovima iz svoga samoupravnog djelokruga u skladu s Ustavom Republike Hrvatske i zakonom, te podliježe samo nadzoru zakonitosti rada i akata tijela Općine Blato.

Općina Blato u svom samoupravnom djelokrugu obavlja poslove lokalnog značaja kojima se neposredno ostvaruju prava građana, a koji nisu Ustavom ili zakonom dodijeljeni državnim tijelima i to osobito poslove koji se odnose na:
· uređenje naselja i stanovanje,
· prostorno i urbanističko planiranje,
· komunalno gospodarstvo,
· brigu o djeci,
· socijalnu skrb,
· primarnu zdravstvenu zaštitu,
· odgoj i osnovno obrazovanje,
· kulturu, tjelesnu kulturu i šport,
· zaštitu potrošača,
· zaštitu i unapređenje prirodnog okoliša,
· protupožarnu i civilnu zaštitu,
· promet na svom području,
· te ostale poslove sukladno posebnim zakonima.

Sve pokretne i nepokretne stvari, te imovinska prava koja pripadaju Općini Blato čine imovinu Općine Blato. Imovinom Općine Blato upravljaju Općinski načelnik i Općinsko vijeće u skladu s odredbama Statuta Općine Blato pažnjom dobrog gospodara.

Općinski načelnik u postupku upravljanja imovinom Općine donosi pojedinačne akte glede upravljanja imovinom, na temelju općeg akta Općinskog vijeća o uvjetima, načinu i postupku gospodarenja nekretninama u vlasništvu Općine u skladu sa Statutom Općine Blato.

[bookmark: _Toc187404799][bookmark: _Toc233968038]ANALIZA POSTOJEĆEG STANJA UPRAVLJANJA I RASPOLAGANJA IMOVINOM U VLASNIŠTVU OPĆINE

Imovina jedinica lokalne samouprave obuhvaća različite pojavne oblike koji su ključni za njihovo funkcioniranje i pružanje usluga građanima. Pojavni oblici imovine u vlasništvu Općine Blato jesu:
· poslovni udjeli u trgovačkim društvima,
· nekretnine (izgrađeno i neizgrađeno građevinsko zemljište, poljoprivredno zemljište, zgrade, poslovni prostori i javni objekti),
· komunalna infrastruktura,
· ostali pojavni oblici imovine.

[bookmark: _Toc187404800][bookmark: _Toc233968039]Analiza upravljanja imovinom u obliku pokretnina

Upravljanje pokretninama uključuje niz aktivnosti koje osiguravaju pravilno korištenje, održavanje i zaštitu pokretne imovine.  Prvo, važno je klasificirati pokretnine prema vrsti (npr. vozila, oprema, uređaji) kako bi se olakšalo upravljanje. Održavanje detaljne evidencije o svim pokretninama, uključujući datum nabave, troškove, stanje i lokaciju, ključno je za učinkovito upravljanje.

Redovito održavanje pokretnina je ključno za očuvanje njihove vrijednosti i funkcionalnosti. Općina provodi planove održavanja kako bi osigurala da svi resursi budu u dobrom stanju i spremni za korištenje.

Općina Blato raspolaže službenim vozilima koja se koriste za potrebe obavljanja poslova iz samoupravnog djelokruga. Način korištenja službenih vozila uređen je posebnom Odlukom o korištenju službenih automobila kojom su propisana prava i obveze korisnika, način vođenja evidencija te odgovornosti vezane uz korištenje vozila.



Radi osiguranja transparentnog i odgovornog upravljanja pokretnom imovinom, za svako službeno vozilo vodi se evidencija korištenja koja sadrži podatke o korisniku, datumu, relaciji kretanja, prijeđenim kilometrima, vremenu korištenja te troškovima goriva. Također, za službena putovanja obvezno se izdaju i vode putni nalozi sukladno važećim propisima.

U narednom planskom razdoblju Općina Blato nastavit će unapređivati sustav upravljanja pokretnom imovinom kroz redovito ažuriranje evidencija, praćenje troškova korištenja i održavanja, osiguravanje optimalne iskorištenosti postojećih resursa te primjenu načela ekonomičnosti, učinkovitosti i transparentnosti u upravljanju imovinom. Posebna pozornost posvetit će se planiranju budućih potreba za nabavom i obnovom pokretne imovine kako bi se osigurala kvalitetna podrška radu općinskih tijela i službi.

[bookmark: _Toc187404801][bookmark: _Toc233968040]Analiza upravljanja imovinom u obliku vlasničkih udjela

Poslovni udjeli u trgovačkim društvima predstavljaju važan instrument za ostvarivanje javnih interesa, pružanje komunalnih i drugih usluga od lokalnog značaja te poticanje gospodarskog razvoja. Učinkovito upravljanje poslovnim udjelima podrazumijeva odgovorno ostvarivanje vlasničkih prava, praćenje poslovanja društava, sudjelovanje u donošenju strateških odluka te zaštitu imovinskih interesa Općine.

Upravljanje poslovnim udjelima provodi se u skladu sa Zakonom o trgovačkim društvima, Zakonom o lokalnoj i područnoj (regionalnoj) samoupravi, Statutom Općine Blato i drugim važećim propisima. U okviru svojih ovlasti Općinski načelnik imenuje i razrješuje predstavnike Općine u tijelima trgovačkih društava i drugih pravnih osoba osnovanih za obavljanje djelatnosti od interesa za Općinu, dok Općinsko vijeće odlučuje o osnivanju trgovačkih društava te njihovim statusnim promjenama i preoblikovanjima.














Općina Blato ima poslovne udjele u vlasništvu sljedećih trgovačkih društava:

[bookmark: _Hlk116283045]Tablica 2. Popis trgovačkih društava u kojima Općina Blato ima poslovni udio
	[bookmark: _Hlk156201863]Red. br.
	Opći podaci o trgovačkom društvu
	Udio vlasništva
%

	
	Naziv
	Adresa
	OIB
	

	1.
	EKO d.o.o. Blato
	32. Ulica br. 7,
Blato
	97960781044
	100,00%

	2.
	Blatska razvojna agencija BLARA d.o.o. za lokalni razvoj i poslovne usluge
	Trg dr. Franje Tuđmana 4, Blato
	72228936948
	100,00%

	3.
	NERETVANSKO-PELJEŠKO-KORČULANSKO-LASTOVSKO-MLJETSKI VODOVOD d.o.o.
	Put sv. Luke 1, Korčula
	29816848178
	14,04%

	4.
	RADIO BLATO javno trgovačko društvo za proizvodnju i emitiranje radijskog programa, Blato
	Ulica 31 2, Blato
	54507330789
	55,00%


[bookmark: _Hlk156201885][bookmark: _Hlk116282312]Izvor: Sudski registar - Ministarstvo pravosuđa: https://sudreg.pravosudje.hr, službene web stranice trgovačkih društava

Uz navedene poslovne udjele u trgovačkim društvima, Općina Blato u svom portfelju financijske imovine posjeduje i dionice Privredne banke Zagreb d.d. Zagreb. U okviru svojih ulaganja u Privrednu banku Zagreb d.d. Zagreb, Općina Blato vlasnik je 139 redovnih dionica oznake PBZ-R-A i 75 dionica oznake RDEZ-R-A čime dodatno ostvaruje prava koja proizlaze iz vlasništva nad dionicama sukladno važećim propisima i aktima društva. 

U narednom razdoblju posebna će se pozornost posvetiti redovitom praćenju poslovanja trgovačkih društava, zaštiti vlasničkih prava Općine, povećanju transparentnosti upravljanja te usklađivanju poslovanja s razvojnim ciljevima lokalne zajednice. Cilj je osigurati dugoročnu održivost društava u vlasništvu i suvlasništvu Općine, učinkovito pružanje javnih usluga te stvaranje dodatne vrijednosti za građane i gospodarstvo Općine Blato.

[bookmark: _Toc187404802][bookmark: _Toc233968041]Analiza upravljanja nekretninama

Upravljanje nekretninama u vlasništvu Općine Blato provodi se u skladu s odredbama Zakona o lokalnoj i područnoj (regionalnoj) samoupravi, Statuta Općine Blato te Odluke o raspolaganju nekretninama u vlasništvu Općine Blato. Pri upravljanju nekretninama primjenjuju se načela zakonitosti, svrsishodnosti, ekonomičnosti te odgovornog i transparentnog upravljanja imovinom u interesu gospodarskog i društvenog razvoja Općine.

U skladu s važećim propisima, ovlasti u pogledu stjecanja i otuđenja nekretnina podijeljene su između Općinskog načelnika i Općinskog vijeća, ovisno o vrijednosti pojedine nekretnine i zakonski utvrđenim pragovima odlučivanja.

Dodatno, Procedurom o raspolaganju i upravljanju nekretninama u vlasništvu Općine Blato utvrđena su osnovna pravila postupanja upravnih tijela u svim fazama upravljanja imovinom, uključujući stjecanje, raspolaganje, vođenje evidencija, utvrđivanje vrijednosti, provođenje natječajnih postupaka te sklapanje i izvršavanje ugovora.

Navedenom Procedurom također se uređuju nadležnosti tijela Općine, način donošenja odluka, osnivanje i prestanak statusa javnog dobra, kao i druga pitanja od značaja za učinkovito upravljanje nekretninama, s ciljem osiguravanja racionalnog korištenja imovine i maksimalne koristi za lokalnu zajednicu.

[bookmark: _Toc187404803][bookmark: _Toc233968042]Analiza upravljanja poslovnim prostorima

Upravljanje i raspolaganje poslovnim prostorima uređeno je Odlukom o zakupu i kupoprodaji poslovnoga prostora u vlasništvu Općine Blato, kojom su propisani uvjeti, način i postupci davanja poslovnih prostora u zakup, trajanje zakupa, prava i obveze ugovornih strana te ostali elementi važni za transparentno i zakonito upravljanje ovom vrstom imovine.

Poslovni prostori u pravilu se daju u zakup na određeno vrijeme, do pet godina, putem javnog natječaja, čime se osigurava načelo transparentnosti i jednakog pristupa svim zainteresiranim subjektima. Iznimno, u slučajevima opravdanog javnog interesa, znatnijih ulaganja u prostor ili drugih propisanih okolnosti, ugovori o zakupu mogu se sklopiti na dulje razdoblje, ali najduže do deset godina.

Visina zakupnine za poslovne prostore u vlasništvu ili suvlasništvu Općine Blato određuje se temeljem posebnog Pravilnika kojim su utvrđeni kriteriji i način izračuna zakupnine, kao i elementi koji utječu na njezinu visinu te način i postupak određivanja djelatnosti koja se obavlja u poslovnom prostoru.











Općina Blato trenutno raspolaže/u svom vlasništvu ima 12 poslovnih prostora koji su dani u zakup. Poslovni prostori Općine su navedeni u sljedećoj tablici:

Tablica 3. Popis poslovnih prostora u zakupu u vlasništvu Općine Blato
	Red.
br.
	Naziv/opis
poslovnog prostora
	Zakupnik
	Površina
(m2)
	Zakupnina 
(EUR)

	1.
	poslovni prostor  u prizemlju poslovno-stambene zgrade u Prigradici na adresi Prigradica 54.
	STUDENAC d.o.o. (OIB 02023029348)
	110 m2
	935,00 EUR  mjesečno u periodu od 1. lipnja do 30. rujna i 657,80 EUR  mjesečno u periodu od 1.  listopada do 31. svibnja

	2.
	poslovni prostor s oznakom čest.zgr. 4734 z.u. 4022 k.o. Blato na adresi Trg dr. Franje Tuđmana 2, koji se nalazi u Domu kulture, zapadni ulaz
	MÜLLER TRGOVINA ZAGREB d.o.o. za trgovinu i usluge (OIB 84698789700)
	153 m2
	1.683,00 EUR   mjesečno

	3.
	Poslovni prostor u podrumu zgrade Doma športova u Blatu, čest.zgr. 4439 K.O. Blato, na adresi 1. ulica 28  
	300 GYM, obrt za sportsku pripremu i zdravstveno usmjereno tjelesno vježbanje, vl. Nikola Boroe 
(OIB  55955061998)
	137 m2
	585,25 EUR  mjesečno

	4.
	Poslovni prostor u zgradi Doma športova u Blatu, 1. ulica 30
	HRVATSKA DEMOKRATSKA ZAJEDNICA, OO HDZ-a OPĆINE BLATO
(OIB 04150008463)
	15 m2
	63,75 EUR

	5.
	dva poslovna prostora koji se nalaze istočno od ulaza u tržnicu na čest. zem. 21616 k.o. Blato
	MARIJA, TRGOVAČKI OBRT, vl. Petar Franulović (OIB 48778845153)
	35 m2
17 m2
	442,00 EUR  mjesečno

	6.
	Poslovni prostor ukupne površine 104 m2  koji se nalazi u Blatu u Domu kulture, zapadni ulaz, na adresi Trg dr. Franje Tuđmana 2
	MESNA INDUSTRIJA BRAĆA PIVAC d.o.o. 
(OIB: 28128148322)
	104 m2
	1.144,00 EUR  mjesečno

	7.
	Poslovni prostor u Blatu, koji se nalazi  u zgradi škole označen kao dio čest. zgr. 4440 k.o. Blato, na adresi Blato, 1. ulica 25,
	BLATO 1902 d.d.
(OIB 19388962847)
	100 m2
	425,00 EUR  mjesečno

	8.
	poslovni prostor u Blatu, koji se nalazi na katu zgrade, označen kao dio čest. zgrade 1656/7 K.O. Blato, na adresi 32. (tridesetdruga) ulica 7
	ZDRAVSTVENA USTANOVA LJEKARNA BLATO (OIB 85104206222)
	14,4 m2
	122,40 EUR  mjesečno

	9.
	Poslovni prostor u zgradi Doma športova u Blatu, 1. ulica 3 površine
	UDRUŽENJE OBRTNIKA KORČULA – LASTOVO
(OIB 18623904629)
	12 m2
	102,00 EUR
mjesečno

	10.
	Poslovni prostor za potrebe bankomata koji se nalazi u Blatu u Domu kulture, zapadni ulaz, na adresi Trg dr. Franje Tuđmana 2
	PRIVREDNA BANKA ZAGREB d.d.
(OIB 02535697732)
	8 m2
	250,00 EUR
mjesečno

	11.
	Poslovni prostor na tržnici u Blatu
	ODAŠILJAČI I VEZE d.o.o.
(OIB 88150534338)
	28 m2
	254,88 EUR
godišnje


[bookmark: _Hlk192668499]Izvor: Općina Blato

U razdoblju provedbe Strategije 2026. – 2032. godine naglasak u upravljanju poslovnim prostorima bit će na njihovom učinkovitom korištenju, smanjenju broja neaktivnih prostora, redovitom praćenju izvršavanja ugovornih obveza te održavanju i unaprjeđenju njihove funkcionalnosti. Posebna pažnja usmjerit će se na optimalno korištenje imovine u svrhu jačanja lokalnog gospodarstva i povećanja prihoda od zakupa, uz istodobno očuvanje javnog interesa.

Općina Blato dio svojih nekretnina stavlja na raspolaganje pravnim osobama koje obavljaju djelatnosti od posebnog interesa za lokalnu zajednicu. Na taj način osigurava se učinkovito korištenje općinske imovine te stvaraju preduvjeti za dostupnost obrazovnih, zdravstvenih i drugih javnih usluga stanovnicima Općine.

Općina Blato ima poslovne prostore dane na korištenje bez naknade ustanovama koje obavljaju djelatnosti od javnog interesa. Nekretnine se daju na korištenje na temelju odluka nadležnih tijela Općine, uz jasno definiranu namjenu korištenja te prava i obveze korisnika. Korisnici snose troškove redovnog korištenja i tekućeg održavanja prostora te su dužni nekretnine koristiti isključivo za odobrenu namjenu.











Tablica 4. Poslovni prostori dani na korištenje bez naknade ustanovama koje obavljaju djelatnosti od javnog interesa
	Red.
br.
	Naziv/opis
prostora/
nekretnine
	Korisnik
	Namjena
	Razdoblje korištenja i visina naknade

	1.
	poslovni prostor u Blatu, 
1. ulica 21,  izgrađen na čest. zgr. 4440 z.u. 6819 k.o. Blato
	SREDNJA ŠKOLA „IVO PADOVAN“
BLATO, OIB: 64706499995, 1. ulica 21, 20271 Blato
	za obavljanje djelatnosti obrazovanja
	na neodređeno vrijeme
bez naknade

	2.
	poslovni prostor sa pripadajućom garažom u Blatu, 33. ulica 6, na čest. zem. 22114/1 k.o. Blato
	DOM ZDRAVLJA „DR. ANTE FRANULOVIĆ“ VELA LUKA, OIB: 72509659926, Ulica 1. broj 1, 20270 Vela Luka
	za obavljanje zdravstvene djelatnosti
	na neodređeno vrijeme
bez naknade

	3.
	poslovni prostor u Blatu, 85. ulica 3 označen kao
suvlasnički dio 43/100 Etažno vlasništvo (E-1) čest.zgr. 3050/6 k.o. Blato – istočni poslovni
prostor u prizemlju površine 147,12 m2 i istočni stan na katu površine 106,42 m2
	BLATSKI FIŽULI ustanova u kulturi OIB
27356152128 sa sjedištem u Blatu, Trg dr. Franje Tuđmana 2,
	za obavljanje muzejsko –
galerijske djelatnosti
	na neodređeno vrijeme
bez naknade

	4.
	poslovni prostor u Blatu, 32. ulica 49, izgrađen na čest. zgr. 4422, čest.zem. 17486 i čest.zem. 17487/1 sve z.u. 8724 k.o. Blato
	DOM ZA ODRASLE OSOBE BLATO, OIB: 99467043079, 32. ulica 49, 20271 Blato
	za obavljanje djelatnosti socijalne skrbi
	na neodređeno vrijeme
bez naknade

	5.
	Poslovni prostor i okolno zemljište u Blatu, 32. ulica 49, na čest. zem. 17483, 17484/3, 17487/2, 17490/1, 17490/2, 17490/3, 17624/2, 17664/2, 17666/3, 17667/4, 17713/2, 17724/3, 17724/4, 17725/2, 17726, 17727/2, 31335/2, 31335/3 i 31335/4 sve k.o. Blato
	DOM ZA ODRASLE OSOBE BLATO, OIB: 99467043079, 32. ulica 49, 20271 Blato
	za obavljanje djelatnosti socijalne skrbi
	na neodređeno vrijeme
bez naknade

	6.
	poslovni prostor u Blatu, 
1. ulica 23,  izgrađen na čest. zgr. 4440 z.u. 6819 k.o. Blato
	OSNOVNA ŠKOLA BLATO, OIB: 93801658022, 1. ulica 23, 20271 Blato
	za obavljanje djelatnosti obrazovanja
	na neodređeno vrijeme
bez naknade

	7.
	poslovni prostor u Blatu, 32. ulica 8A, izgrađen na
čest. zem. 21634/7 z.u. 10426 k.o. Blato
	DJEČJI VRTIĆ
BLATO, OIB: 71239657069, 1. ulica 23, 20271 Blato
	za obavljanje djelatnosti predškolskog odgoja i
obrazovanja te skrbi o djeci rane i predškolske dobi od navršenih 6 mjeseci do polaska u
osnovnu školu
	na neodređeno vrijeme
bez naknade


Izvor: Općina Blato

U razdoblju 2026. – 2032. godine Općina Blato nastavit će provoditi politiku stavljanja nekretnina u funkciju javnih potreba kada je to u interesu lokalne zajednice. Prioritet će biti osiguravanje prostornih uvjeta za obavljanje obrazovnih, zdravstvenih, socijalnih, kulturnih i drugih djelatnosti od općeg interesa, uz istodobno očuvanje vrijednosti imovine i uspostavu učinkovitog sustava praćenja korištenja općinskih nekretnina.

Dodjela nekretnina ustanovama i organizacijama od javnog interesa i dalje će se provoditi transparentno, uz procjenu društvenih koristi koje proizlaze iz korištenja pojedine nekretnine te uz osiguranje njezina racionalnog i namjenskog korištenja.

[bookmark: _Toc187405280][bookmark: _Toc233968043]Analiza upravljanja stambenim objektima

Upravljanje stambenim objektima obuhvaća aktivnosti vezane uz evidentiranje, održavanje, korištenje, davanje u najam te raspolaganje stambenim nekretninama u vlasništvu jedinice lokalne samouprave, sukladno važećim zakonskim propisima.

Općina Blato u svom vlasništvu ima dva stana. Za jedan je sklopljen Ugovor o najmu stana od 1. siječnja 2009. godine, bez naknade za potrebe doktora za vrijeme dok rade u Domu zdravlja dr. Ante Franulović. Za drugi je sklopljen Ugovor o najmu stana  kojim je ugovorena najamnina u iznosu od 250,00 eura mjesečno.

U narednom razdoblju Općina Blato nastavit će upravljati stambenim fondom na način kojim se osigurava njegovo racionalno i učinkovito korištenje, očuvanje njegove vrijednosti te ostvarivanje javnog interesa. Posebna će se pozornost posvetiti redovitom praćenju ugovornih odnosa, pravodobnom održavanju i zaštiti nekretnina, kao i usklađivanju načina korištenja stanova s potrebama lokalne zajednice.

[bookmark: _Toc233968044]Analiza upravljanja društvenim i javnim objektima

Dom kulture predstavlja javni društveni objekt u vlasništvu Općine Blato koji se koristi za potrebe kulturnih, obrazovnih, društvenih i drugih javnih događanja od interesa za lokalnu zajednicu.

Korištenje prostora uređeno je Pravilnikom o korištenju dvorane Doma kulture i klavir sale Doma kulture kojom su uređeni uvjeti i način korištenja prostorija dvorane Doma kulture i klavir sale Doma kulture, podmirenje troškova i održavanja u svrhu zadovoljavanja kulturnih i ostalih društvenih potreba mještana općine Blato te ostalih potencijalnih korisnika.

Bez naknade dvoranu Doma kulture i klavir salu mogu koristiti registrirane udruge, vatrogasne organizacije, Hrvatski Crveni križ te druge organizacije civilnog društva koje djeluju u javnom interesu i pridonose razvoju lokalne zajednice kroz kulturne, humanitarne, obrazovne i slične aktivnosti.

Korištenje uz naknadu predviđeno je za organizaciju koncerata, vjenčanja, kulturnih i drugih događanja te za političku promidžbu, pri čemu je visina naknade unaprijed definirana Pravilnikom.

Tablica 5. Visina naknada za korištenje dvorane i klavir sale Doma kulture u Općini Blato
	Namjena korištenja
	Iznos naknade

	Koncerti, vjenčanja i plesovi
	600,00 EUR

	Predavanja, prezentacije, kulturni programi i slična događanja (kada Općina nije organizator/suorganizator)
	150,00 EUR

	Politički subjekti (izborna promidžba)
	50,00 EUR

	Priručni ugostiteljski objekt – šank
	200,00 EUR

	Korištenje klavir sale
	20,00 EUR


Izvor: Pravilnik o korištenju dvorane Doma kulture i klavir sale Doma kulture (Službeni glasnik Općine Blato 16/24)

Troškove redovitog korištenja i održavanja objekta u pravilu snosi Općina Blato, čime se osigurava dostupnost prostora za javne i društvene potrebe stanovnika te poticanje kulturnog života u lokalnoj zajednici.

Velika dvorana Doma kulture u vlasništvu Općine Blato dana je na korištenje ustanovi u kulturi Blatski fižuli na temelju Odluke Općinskog načelnika od 3. studenoga 2023. godine, na određeno vrijeme od 5 (pet) godina, bez naknade.

U razdoblju 2026. – 2032. godine upravljanje ovim objektima usmjerit će se na učinkovito korištenje prostora, očuvanje njihove funkcionalnosti, transparentno raspolaganje terminima te osiguravanje ravnoteže između javnog interesa i financijske održivosti.

[bookmark: _Toc233968045]Analiza upravljanja zemljištem

U portfelju nekretnina u vlasništvu Općine Blato značajan udio čine građevinska i poljoprivredna zemljišta koja predstavljaju važan razvojni resurs te potencijal za gospodarski, infrastrukturni i društveni razvoj lokalne zajednice.

Građevinsko zemljište obuhvaća izgrađeno i neizgrađeno zemljište unutar građevinskog područja utvrđenog prostorno-planskom dokumentacijom. Takvo zemljište predstavlja temelj za realizaciju investicijskih projekata, razvoj poduzetničkih aktivnosti, izgradnju javne infrastrukture te provedbu mjera usmjerenih na unaprjeđenje kvalitete života stanovnika Općine Blato.

Poljoprivredno zemljište predstavlja vrijedan prirodni resurs koji doprinosi očuvanju ruralnog prostora, razvoju poljoprivredne proizvodnje i održivom korištenju prirodnih dobara. Upravljanje poljoprivrednim zemljištem provodi se uz poštivanje načela zaštite poljoprivrednog zemljišta, očuvanja njegove proizvodne funkcije i održivog razvoja. Općina Blato upravlja zemljištem u svom vlasništvu s ciljem njegova što učinkovitijeg korištenja i stavljanja u funkciju gospodarskog i društvenog razvoja. Raspolaganje zemljištem provodi se kroz različite oblike upravljanja, uključujući prodaju, zamjenu, zakup, osnivanje prava građenja, prava služnosti, razvrgnuće suvlasničkih zajednica, kupnju i darovanje nekretnina te druge oblike raspolaganja propisane važećim zakonodavnim okvirom.

Sustav upravljanja i raspolaganja zemljištem uređen je Odlukom o raspolaganju nekretninama u vlasništvu Općine Blato te Procedurom o raspolaganju i upravljanju nekretninama u vlasništvu Općine Blato. Navedenim aktima definirane su nadležnosti općinskog načelnika i Općinskog vijeća, postupci raspolaganja nekretninama, način utvrđivanja tržišne vrijednosti nekretnina te postupci provedbe javnih natječaja i sklapanja pravnih poslova.

Analiza postojećeg sustava pokazuje da Općina raspolaže odgovarajućim pravnim i organizacijskim instrumentima za učinkovito upravljanje zemljištem. Prodaja nekretnina i drugih oblika raspolaganja u pravilu se provodi putem javnog natječaja uz prethodno utvrđivanje tržišne vrijednosti od strane ovlaštenih procjenitelja, čime se osiguravaju transparentnost postupaka, zaštita javnog interesa i tržišno vrednovanje općinske imovine.

Posebno važan instrument upravljanja predstavlja zakup zemljišta kojim se omogućuje privremeno korištenje nekretnina do njihova konačnog privođenja planskoj namjeni. Time se neiskorišteno zemljište stavlja u gospodarsku funkciju te se ostvaruju dodatni prihodi za proračun Općine. Istodobno, mogućnost osnivanja prava građenja omogućuje realizaciju investicijskih projekata bez otuđenja vlasništva nad zemljištem, dok osnivanje prava služnosti osigurava razvoj komunalne, prometne, energetske i druge infrastrukture od interesa za lokalnu zajednicu.

Važan segment upravljanja zemljištem predstavlja i uređivanje imovinsko-pravnih odnosa kroz razvrgnuće suvlasničkih zajednica, formiranje građevinskih čestica, zamjenu nekretnina te stjecanje nekretnina potrebnih za realizaciju javnih sadržaja i infrastrukturnih projekata. Navedeni instrumenti omogućuju učinkovitije gospodarenje nekretninama te stvaraju preduvjete za provedbu razvojnih projekata od interesa za Općinu Blato.

U narednom razdoblju aktivnosti upravljanja zemljištem bit će usmjerene na daljnje sređivanje evidencija nekretnina, rješavanje imovinsko-pravnih odnosa, aktiviranje neiskorištenih zemljišnih resursa, povećanje prihoda od imovine te stvaranje preduvjeta za privlačenje ulaganja i održivi gospodarski razvoj Općine Blato.

[bookmark: _Toc233968046]Analiza upravljanja javnim površinama

Javne površine u vlasništvu Općine Blato predstavljaju značajan segment općinske imovine te imaju važnu gospodarsku, društvenu i komunalnu funkciju. Njihovo upravljanje uređeno je Odlukom o zakupu javnih površina te Planom korištenja javnih površina i Cjenikom za zakup javnih površina, kojima su definirani uvjeti, namjene, zone korištenja te visina naknade za privremeno korištenje javnih površina.

Javne površine obuhvaćaju ulice, trgove, pješačke zone, parkirališta, nogostupe, javne zelene površine, šetnice, dječja igrališta te druge prostore u općoj uporabi, uključujući i dijelove javnih cesta u naseljima. Ove površine raspoređene su u zone korištenja (I i II zona), pri čemu se u pravilu atraktivnije i prometno frekventnije lokacije nalaze u višoj zoni, što se odražava i na visinu naknade za korištenje.

Javne površine daju se na privremeno korištenje za različite namjene, uključujući postavljanje kioska, ugostiteljskih terasa (štekata), štandova, reklamnih panoa, bankomata, telefonskih govornica, organizaciju manifestacija, privremeno skladištenje, pružanje usluga te druge gospodarske i društvene aktivnosti.

Cjenik korištenja javnih površina utvrđen je prema vrsti namjene, zoni, veličini zauzete površine te vremenu korištenja, čime se osigurava diferencirani pristup i tržišno utemeljeno vrednovanje korištenja prostora u vlasništvu Općine. Na taj način javne površine ostvaruju značajnu funkciju izvora proračunskih prihoda, ali i instrumenta poticanja gospodarskih aktivnosti na lokalnoj razini.

Analiza postojećeg sustava pokazuje da Općina Blato raspolaže razrađenim modelom upravljanja javnim površinama koji omogućuje njihovo višestruko korištenje, uz istovremeno očuvanje njihove osnovne funkcije javnog dobra. Posebno je značajno što se javne površine koriste i za potrebe manifestacija, kulturnih i društvenih događanja, čime se dodatno doprinosi društvenom životu zajednice.

[bookmark: _Toc187405285][bookmark: _Toc233968047]Analiza neprocijenjenih nekretnina

Procjena vrijednosti nekretnina u Republici Hrvatskoj regulirana je Zakonom o procjeni vrijednosti nekretnina („Narodne novine“, broj 78/15) koji je donesen 03. srpnja 2015. godine, a na snazi je od 25. srpnja 2015. godine.
 
Zakon se isključivo bavi tržišnom vrijednosti nekretnina koja se procjenjuje pomoću tri metode i sedam postupaka, a propisan je i način na koji se prikupljaju podaci koje procjenitelji dobiju primjenjujući propisanu metodologiju, te potom evaluiraju i dalje koriste. Procjenu vrijednosti nekretnine mogu vršiti jedino ovlaštene osobe: stalni sudski vještaci i stalni sudski procjenitelji. 

Općina Blato će vršiti procjenu nekretnina u trenutku kada se za to ukaže potreba odnosno kod ažuriranja popisa i vrijednosti imovine. Ukoliko se ukaže potreba za davanje u zakup ili prodaju nekretnine tada će se provesti procjena koju će obavljati ovlašteni sudski vještak. Sadržaj i oblik elaborata mora se izraditi sukladno zakonskim propisima i aktima te uputama iz ugovora sklopljenog s izabranim sudskim vještakom. 
[bookmark: _Toc187405286][bookmark: _Toc187405287][bookmark: _Toc187405288]
[bookmark: _Toc187405289][bookmark: _Toc233968048]Analiza upravljanja komunalnom infrastrukturom

Upravljanje komunalnom infrastrukturom na području Općine Blato provodi se kroz programe održavanja i građenja komunalne infrastrukture kojima se, sukladno raspoloživim financijskim sredstvima i utvrđenim prioritetima, planiraju aktivnosti održavanja, rekonstrukcije i razvoja komunalnih sustava.

Odlukom o komunalnim djelatnostima na području Općine Blato (Službeni glasnik Općine Blato, br. 3/20, 7/25) utvrđuju se komunalne djelatnosti kojima se osigurava održavanje komunalne infrastrukture i komunalne djelatnosti kojima se pojedinačnim korisnicima pružaju usluge nužne za svakodnevni život i rad na području Općine Blato, utvrđuju se komunalne djelatnosti od lokalnog značenja, način povjeravanja i uvjeti obavljanja komunalnih djelatnosti, te druga pitanja od značaja za obavljanje komunalnih djelatnosti na području Općine Blato.
Na području Općine Blato komunalne djelatnosti obavljaju:
1. trgovačko društvo u vlasništvu ili suvlasništvu Općine Blato
2. pravne ili fizičke osobe na temelju ugovora o koncesiji
3. pravne ili fizičke osobe na temelju ugovora o povjeravanju komunalnih poslova

Općina Blato kontinuirano prati stanje komunalne infrastrukture te provodi analize učinkovitosti upravljanja radi osiguravanja njezina održivog razvoja i optimalnog korištenja. Općinski načelnik je 24. listopada 2024. godine donio Odluku o usvajanju Analize upravljanja komunalnom infrastrukturom Općine Blato, u skladu s preporukama Državnog ureda za reviziju.

Analizom se utvrđuju ciljevi i kriteriji za učinkovito upravljanje komunalnom infrastrukturom, ocjenjuje stanje i način korištenja komunalne imovine te predlažu mjere za unapređenje sustava upravljanja. Njezina provedba doprinosi transparentnom, ekonomičnom i održivom upravljanju komunalnom infrastrukturom te predstavlja važnu podlogu za planiranje budućih ulaganja i razvoja komunalnog gospodarstva Općine Blato.

Općina Blato nastojat će u narednom razdoblju osigurati dugoročnu funkcionalnost komunalne infrastrukture, povećati kvalitetu komunalnih usluga te stvoriti preduvjete za ravnomjeran i održiv razvoj lokalne zajednice.

[bookmark: _Toc187405290][bookmark: _Toc233968049]Nerazvrstane ceste

Nerazvrstane ceste predstavljaju javno dobro u općoj uporabi u vlasništvu Općine Blato te čine važan dio komunalne infrastrukture od ključnog značaja za prometnu povezanost, dostupnost usluga i ravnomjeran razvoj područja Općine.

Odlukom o nerazvrstanim cestama na području Općine Blato uređuje se korištenje, upravljanje, održavanje, izgradnja i rekonstrukcija nerazvrstanih cesta; uređenje prometa; vrsta, opseg i rokovi izvođenja radova redovitog i izvanrednog održavanja nerazvrstanih cesta, te kontrola i nadzor nad izvođenjem tih radova; financiranje nerazvrstanih cesta; zaštita i nadzor nad nerazvrstanim cestama na području Općine Blato te kaznene odredbe.

Upravljanje nerazvrstanim cestama obuhvaća njihovo korištenje, održavanje, građenje, rekonstrukciju te zaštitu i nadzor. Ovi poslovi provode se kao dio sustava upravljanja komunalnom infrastrukturom, u skladu s programima održavanja i građenja komunalne infrastrukture Općine Blato te pripadajućim proračunskim sredstvima i razvojnim planovima.

Održavanje nerazvrstanih cesta provodi se redovito i izvanredno, s ciljem očuvanja njihove funkcionalnosti, sigurnosti prometa i trajnosti. Poslovi održavanja, kao i dio poslova upravljanja, povjereni su komunalnom društvu u vlasništvu Općine, uz nadzor nadležnih upravnih tijela. Dodatno, Općina može organizirati određene radove i kroz druge modele suradnje, sukladno zakonskim mogućnostima.

Građenje i rekonstrukcija nerazvrstanih cesta provode se na temelju tehničke dokumentacije, prostorno-planskih dokumenata i godišnjih programa, pri čemu se obuhvaćaju radovi izgradnje novih dionica, obnova i modernizacija postojećih kolničkih konstrukcija te poboljšanje prometne sigurnosti i infrastrukture.

Za potrebe učinkovitog upravljanja nerazvrstanim cestama ustrojena je jedinstvena baza podataka koja sadrži popis svih nerazvrstanih cesta na području Općine Blato. Popis obuhvaća nazive, oznake i vrste cesta te čini sastavni dio akta kojim se uređuje upravljanje nerazvrstanim cestama. Baza se kontinuirano ažurira od strane nadležnog upravnog odjela, čime se osigurava točnost i ažurnost podataka potrebnih za planiranje održavanja i ulaganja.

U razdoblju 2026. – 2032. godine prioriteti upravljanja nerazvrstanim cestama bit će usmjereni na:
· unaprjeđenje i modernizaciju postojeće cestovne mreže,
· redovito i kvalitetno održavanje cesta i prateće infrastrukture,
· povećanje sigurnosti svih sudionika u prometu,
· uspostavu i ažuriranje evidencije nerazvrstanih cesta,
· planiranje ulaganja u rekonstrukciju i proširenje mreže prema razvojnim potrebama,
· učinkovito korištenje proračunskih i vanjskih izvora financiranja.

Provedbom navedenih aktivnosti Općina Blato nastoji osigurati dugoročno održivu, sigurnu i funkcionalnu mrežu nerazvrstanih cesta kao temelj prometne povezanosti i razvoja lokalne zajednice.

[bookmark: _Toc187405291][bookmark: _Toc233968050][bookmark: _Hlk115765717]Javne prometne površine na kojima nije dopušten promet motornim vozila

Javne prometne površine na kojima nije dopušten promet motornim vozilima su trgovi, pločnici, javni prolazi, javne stube, prečaci, šetališta, uređene plaže, biciklističke i pješačke staze, pothodnici, podvožnjaci, nadvožnjaci, mostovi i tuneli, ako nisu sastavni dio nerazvrstane ili druge ceste.

Javne prometne površine moraju biti uređene i održavane na način da osiguravaju normalno i sigurno funkcioniranje prometa. 

Pod održavanjem javnih površina na kojima nije dopušten promet motornim vozilima podrazumijeva se održavanje i popravci tih površina kojima se osigurava njihova funkcionalna ispravnost.

Trgovačkom društvu EKO d.o.o. Blato koje je u vlasništvu općine Blato, povjereno je obavljanje komunalne djelatnosti održavanja javnih površina na kojima nije dopušten promet motornim vozilima. 

[bookmark: _Toc233968051]Javna parkirališta

Javna parkirališta su uređene javne površine koje se koriste za parkiranje motornih vozila i/ili drugih cestovnih vozila s pripadajućom opremom na zemljištu u vlasništvu jedinice lokalne samouprave.

Općina Blato organizira i upravlja sustavom javnih parkirališta na svom području u cilju učinkovitog korištenja javnog prostora, regulacije prometa u mirovanju te osiguranja dostupnosti parkirnih mjesta stanovnicima, posjetiteljima i gospodarskim subjektima.

Sustav javnih parkirališta uređen je Odlukom o organizaciji i načinu naplate parkiranja na području Općine Blato te Odlukom o parkiralištima, parkirnim mjestima i cjeniku karata za parkiranje, kojima se utvrđuju parkirališne površine, uvjeti korištenja, način naplate te prava i obveze korisnika.

Trgovačkom društvu EKO d.o.o. Blato koje je u vlasništvu općine Blato, povjereno je obavljanje komunalne djelatnosti usluge parkiranja na uređenim javnim površinama.

[bookmark: _Toc187405293][bookmark: _Toc233968052]Javne zelene površine

Javne zelene površine su parkovi, drvoredi, živice, cvjetnjaci, travnjaci, skupine ili pojedinačna stabla, dječja igrališta s pripadajućom opremom, javni športski i rekreacijski prostori, zelene površine uz ceste i ulice, ako nisu sastavni dio nerazvrstane ili druge ceste odnosno ulice i sl.

Javne zelene površine uređuju se sukladno prostornom planu i programu održavanja komunalne infrastrukture. Javne zelene površine moraju se redovito održavati, tako da svojim izgledom uljepšavaju naselje i služe svrsi za koju su namijenjene. 

Pod održavanjem javnih zelenih površina podrazumijeva se košnja, obrezivanje i sakupljanje biološkog otpada s javnih zelenih površina, obnova, održavanje i njega drveća, ukrasnog grmlja i drugog bilja, popločenih i nasipanih površina u parkovima, opreme na dječjim igralištima, fitosanitarna zaštita bilja i biljnog materijala za potrebe
održavanja i svi drugi poslovi potrebni za održavanje tih površina.

Trgovačkom društvu EKO d.o.o. Blato koje je u vlasništvu općine Blato, povjereno je obavljanje komunalne djelatnosti održavanja javnih zelenih površina.


[bookmark: _Toc187405294][bookmark: _Toc233968053]Građevine i uređaji javne namjene

Građevine i uređaji javne namjene su nadstrešnice na stajalištima javnog prometa, javni zdenci, vodoskoci, fontane, javni zahodi, javni satovi, ploče s planom naselja, oznake kulturnih dobara, zaštićenih dijelova prirode i sadržaja turističke namjene, spomenici i skulpture te druge građevine, uređaji i predmeti javne namjene lokalnog značaja.

Pod održavanjem građevina, uređaja i predmeta javne namjene podrazumijeva se održavanje, popravci i čišćenje tih građevina, uređaja i predmeta.

Trgovačkom društvu EKO d.o.o. Blato koje je u vlasništvu općine Blato, povjereno je obavljanje komunalne djelatnosti održavanja građevina, uređaja i predmeta javne namjene.

[bookmark: _Toc187405295][bookmark: _Toc233968054]Javna rasvjeta

Javna rasvjeta su građevine i uređaji za rasvjetljavanje nerazvrstanih cesta, javnih prometnih površina na kojima nije dopušten promet motornim vozilima, javnih cesta koje prolaze kroz naselje, javnih parkirališta, javnih zelenih površina te drugih javnih površina školskog, zdravstvenog i drugog društvenog značaja u vlasništvu jedinice lokalne samouprave.

Površine javne namjene moraju imati javnu rasvjetu. Javna rasvjeta mora biti izvedena u skladu sa suvremenom svjetlosnom tehnikom, uzimajući u obzir značaj pojedinih dijelova Općine Blato i pojedinih površina javne namjene, prometa i potreba građana.

Objekti, uređaji i oprema javne rasvjete moraju se redovito održavati. Pod održavanjem javne rasvjete podrazumijeva se upravljanje i održavanje instalacija javne rasvjete, uključujući podmirivanje troškova električne energije, za rasvjetljavanje površina javne namjene. Radovi na sustavu javne rasvjete izvode se da bi sustav bio u potpunoj funkcionalnosti. 

Trgovačkom društvu EKO d.o.o. Blato koje je u vlasništvu općine Blato, povjereno je obavljanje komunalne djelatnosti održavanja javne rasvjete.

S ciljem usklađivanja upravljanja javnom rasvjetom sa zakonskim zahtjevima i načelima održivog razvoja, Općinsko vijeće Općine Blato donijelo je 28. svibnja 2026. godine Plan rasvjete Općine Blato. Planom rasvjete definirane su zone rasvijetljenosti na području Općine, utvrđen je terminski plan rada rasvjete, prikazana bilanca pokrivenosti pojedinih zona te propisane mjere zaštite posebno osjetljivih područja. Plan je izrađen u skladu sa Zakonom o zaštiti od svjetlosnog onečišćenja i pripadajućim podzakonskim propisima.

U narednom razdoblju Općina Blato nastavit će provoditi aktivnosti usmjerene na unapređenje sustava javne rasvjete kroz modernizaciju postojeće infrastrukture, primjenu energetski učinkovitih tehnologija, smanjenje svjetlosnog onečišćenja te optimizaciju troškova održavanja i potrošnje električne energije.

[bookmark: _Toc187405296][bookmark: _Toc233968055]Groblja i krematoriji na grobljima

Groblja i krematoriji su ograđeni prostori zemljišta na kojem se nalaze grobna mjesta, prostori i zgrade za obavljanje ispraćaja i pokopa umrlih (građevine mrtvačnica i krematorija, dvorane za izlaganje na odru, prostorije za ispraćaj umrlih s potrebnom opremom i uređajima), pješačke staze te uređaji, predmeti i oprema na površinama groblja, sukladno posebnim propisima o grobljima.

Odlukom o groblju uređuju se:
· mjerila i kriteriji za dodjelu i ustupanje grobnih mjesta na korištenje, 
· iskopavanje i premještaj posmrtnih ostataka
· ukopi i privremeni ukopi 
· način ukopa nepoznatih osoba 
· produbljenje groba i premještanje posmrtnih ostataka u grobnici 
· održavanje groblja i uklanjanje otpada 
· veličina dimenzije, materijal i izgled grobnih mjesta i spomen obilježja 
· način i uvjeti upravljanja grobljem 
· uvjeti i mjerila za plaćanje naknade za dodjelu grobnog mjesta na korištenje i godišnje naknade za korištenje 
· uvjeti za ustupanje prava korištenje grobnog mjesta trećim osobama 
· prekršajne sankcije za prekršitelje odredbi.

Groblje na području Općine Blato je mjesno groblje Sv. Križa u Blatu. Navedeno groblje je komunalni objekt u vlasništvu Općine Blato kojim upravlja EKO d.o.o. Blato (Upravitelj groblja).

Pod upravljanjem grobljem podrazumijeva se dodjela grobnih mjesta na korištenje te uređenje i održavanje groblja, a posebice način i raspored ukopa, planiranje uređenja i rasporeda grobova, premještanje ostataka preminulih osoba, vođenje grobnog očevidnika, registar umrlih osoba, utvrđivanje i naplata godišnje grobne naknade te naknade za dodjelu grobnih mjesta na korištenje, nadzor nad izvođenjem radova uređenja pojedinačnih grobnih mjesta na groblju i obavljanje drugih poslova sukladno Zakonu o grobljima na način da se ne narušava pijetet prema umrlim osobama. Grobni očevidnici se moraju pohraniti i trajno čuvati.

Upravitelj groblja dužan je upravljati grobljem pažnjom dobrog gospodara, na način kojim se iskazuje poštovanje prema umrlima osobama koje u groblju počivaju. Upravitelj groblja dužan je najmanje jednom godišnje Općinskom vijeću podnijeti izvješće o svom radu.

Općinsko vijeće Općine Blato dužno je donijeti odluku o:
· Potrebi izgradnje ili rekonstrukcije groblja u skladu s Prostornim planom uređenja Općine Blato
· Zatvaranju groblja
· Stavljanju groblja ili dijela groblja izvan uporabe, sukladno zakonskim propisima.

Trgovačkom društvu Eko d.o.o. Blato povjereno je obavljanje komunalne djelatnosti održavanja groblja te komunalne usluge ukopa pokojnika na području Općine Blato. 

[bookmark: _Toc233968056]Građevine namijenjene obavljanju djelatnosti javnog prijevoza

Građevine namijenjene obavljanju djelatnosti javnog prijevoza su tramvajske pruge, građevine za smještaj i održavanje vozila kojima se obavlja djelatnost javnog prijevoza, građevine za prihvat i otpremanje vozila i putnika u javnom prijevozu te izgrađene i označene prometne površine određene za zaustavljanje vozila i siguran ulazak i izlazak putnika, ako nisu sastavni dio nerazvrstane ili druge ceste.

Na području Općine Blato postoje označene prometne površine namijenjene za zaustavljanje vozila javnog prijevoza (autobusa), koje služe za siguran ulazak i izlazak putnika te organizaciju odvijanja javnog prijevoza na lokalnoj razini.

Održavanje obuhvaća redovite komunalne aktivnosti uključujući signalizaciju, čišćenje i održavanje opreme te pristupnih površina. Plan razvoja usmjeren je na modernizaciju postojećih stajališta, povećanje sigurnosti i pristupačnosti te prilagodbu potrebama stanovništva i razvoju prometnog sustava.

[bookmark: _Toc187405297][bookmark: _Toc233968057]Ošasna imovina

Poseban oblik stjecanja imovine u vlasništvo Općine Blato predstavlja ošasna imovina koju Općina stječe temeljem odredbi Zakona o nasljeđivanju u slučajevima kada ostavitelj nema nasljednika ili su se svi nasljednici odrekli nasljedstva. U takvim slučajevima Općina stječe imovinu koja se nalazi na njezinom području odnosno imovinu ostavitelja koji je u trenutku smrti imao prebivalište na području Općine Blato.

Ošasna imovina može obuhvaćati nekretnine, pokretnine, suvlasničke udjele, stvarna prava i drugu imovinu različite vrijednosti i uporabne mogućnosti. Istodobno, uz naslijeđenu imovinu mogu biti vezane i određene obveze budući da Općina, sukladno zakonskim odredbama, odgovara za ostaviteljeve dugove do visine vrijednosti naslijeđene imovine.

Upravljanje ošasnom imovinom zahtijeva pravodobno prikupljanje podataka o naslijeđenoj imovini i obvezama, procjenu njezine tržišne vrijednosti te analizu mogućnosti njezina daljnjeg korištenja ili raspolaganja. Poseban izazov predstavljaju slučajevi u kojima Općina stječe manje suvlasničke udjele na nekretninama, imovinu opterećenu dugovima ili imovinu koja nije prikladna za neposredno stavljanje u funkciju.

Sukladno važećim općim aktima Općine Blato, nakon provedbe ostavinskog postupka i utvrđivanja svih prava i obveza koje proizlaze iz pravomoćnog rješenja o nasljeđivanju, Općina poduzima aktivnosti usmjerene na učinkovito upravljanje stečenom imovinom, uključujući mogućnost njezina stavljanja u funkciju, razrješenja imovinsko-pravnih odnosa ili prodaje sukladno propisanim postupcima raspolaganja nekretninama.

Strateški cilj upravljanja ošasnom imovinom je smanjenje troškova njezina održavanja, pravodobno rješavanje povezanih obveza, povećanje iskoristivosti naslijeđene imovine te njezino uključivanje u sustav aktivnog upravljanja općinskom imovinom kada za to postoje odgovarajući pravni i gospodarski uvjeti.

[bookmark: _Toc187405298][bookmark: _Toc233968058]Ostali oblici imovine

Ostale oblike imovine čine:
· nematerijalna imovina (projekti i elaborati), 
· materijalna imovina (IT oprema, namještaj, uredska oprema i sl.),
· sitan inventar (inventar vrijednosti do 665 eura),
· nefinancijska imovina u pripremi,
· novac u blagajni i banci,
· potraživanja,
· zajmovi,
· udjeli u glavnici,
· obveze.

Sva se imovina upisuje u odgovarajuće knjige osnovnih sredstava i sitnog inventara po kontima i amortizacijskim grupama sa naznačenom nabavnom i knjižnom vrijednosti. Jednom godišnje radi se inventura imovine i usklađuje se vrijednost.






[bookmark: _Toc187405299][bookmark: _Toc233968059]Vođenje evidencija o imovini

Uspostava i kontinuirano održavanje cjelovitih i ažurnih evidencija imovine predstavlja jednu od temeljnih pretpostavki učinkovitog upravljanja i raspolaganja imovinom Općine Blato. Kvalitetne evidencije omogućuju transparentan uvid u strukturu i vrijednost imovine, praćenje njezina korištenja te donošenje kvalitetnih odluka o upravljanju, održavanju i razvoju imovinskog portfelja.

Općina Blato vodi Registar imovine kao središnju elektroničku evidenciju nekretnina i druge imovine u svom vlasništvu ili na upravljanju. Registar sadrži podatke o nekretninama, njihovim obilježjima, namjeni, statusu korištenja te drugim podacima važnim za učinkovito upravljanje imovinom. Za vođenje i redovito ažuriranje Registra nadležan je Upravni odjel za opće, imovinsko-pravne i komunalne poslove, a podaci su javno dostupni putem službene mrežne stranice Općine.

Sukladno odredbama Zakona o komunalnom gospodarstvu, Općina Blato vodi i evidenciju komunalne infrastrukture koja obuhvaća podatke o komunalnim objektima i građevinama u vlasništvu Općine. Evidencija se kontinuirano ažurira radi osiguravanja točnosti podataka te učinkovitog planiranja održavanja, ulaganja i razvoja komunalne infrastrukture.

U svrhu zaštite imovinskih interesa Općine, nadležna upravna tijela kontinuirano provode aktivnosti usklađivanja i sređivanja zemljišnoknjižnog i katastarskog stanja nekretnina, vode evidencije o prihodima ostvarenima korištenjem imovine te prate sve promjene vezane uz status i raspolaganje nekretninama.

Imovina Općine evidentira se i u poslovnim knjigama kroz analitičku evidenciju dugotrajne imovine, dok se godišnjim popisom imovine i obveza osigurava usklađenost stvarnog i knjigovodstvenog stanja. Redovito provođenje inventure predstavlja važan alat kontrole i upravljanja općinskom imovinom.

Općina Blato također izvršava obveze propisane Zakonom o Središnjem registru državne imovine te redovito dostavlja i ažurira podatke o imovini u vlasništvu Općine u Središnjem registru državne imovine. Za unos i ažuriranje podataka imenovane su odgovorne osobe, čime se osigurava usklađenost lokalnih evidencija s nacionalnim sustavom upravljanja imovinom.

U narednom razdoblju aktivnosti će biti usmjerene na daljnje unaprjeđenje kvalitete i ažurnosti evidencija, digitalizaciju podataka, usklađivanje zemljišnoknjižnog i katastarskog stanja te povezivanje dostupnih baza podataka radi učinkovitijeg upravljanja imovinom i povećanja transparentnosti prema građanima i zainteresiranoj javnosti.

[bookmark: _Toc187405300][bookmark: _Toc233968060]Raspolaganje nekretninama u državnom vlasništvu bez naknade u korist jedinica lokalne i područne (regionalne) samouprave i ustanova čiji je osnivač Republika Hrvatska i/ili jedinice lokalne i područne (regionalne) samouprave

Članak 28. Zakona o upravljanju nekretninama i pokretninama u vlasništvu Republike Hrvatske („Narodne novine”, broj 155/23) sadrži odredbe koje se odnose na rješavanje imovinskopravnih odnosa Republike Hrvatske s jedinicama lokalne ili područne (regionalne) samouprave na nekretninama javne namjene.

Kada je to opravdano i obrazloženo razlozima poticanja gospodarskog napretka, socijalne dobrobiti građana i ujednačavanja gospodarskog i demografskog razvitka svih krajeva Republike Hrvatske, neizgrađenim građevinskim zemljištem, građevinama i zemljištem nužnim za redovitu uporabu te građevine, stanovima i poslovnim prostorima može se raspolagati i bez naknade u korist jedinica lokalne i područne (regionalne) samouprave i ustanova čiji je osnivač Republike Hrvatska i/ili jedinica lokalne i područne (regionalne) samouprave.

Raspolaganje se provodi na zahtjev jedinica lokalne i područne (regionalne) samouprave ili ustanove čiji je osnivač Republika Hrvatska i/ili jedinica lokalne i područne (regionalne) samouprave, na koje se prenosi ono pravo kojim se postiže ista svrha, a koje je najpovoljnije za Republiku Hrvatsku.

Raspolaganje u korist jedinice lokalne i područne (regionalne) samouprave provodi se posebno u svrhu:
· ostvarenja projekata izgradnje poduzetničke infrastrukture odnosno poduzetničkih zona i poduzetničkih potpornih institucija u skladu sa zakonom kojim se uređuje unaprjeđenje poduzetničke infrastrukture;
· provođenja projekata i planova zaštite prirode, očuvanja i/ili obnove bioraznolikosti odnosno projekata poučavanja o zaštiti prirode, istraživanja i posjećivanja zaštićenih područja prirode;
· ostvarenja projekata ulaganja u skladu s posebnim zakonom;
· ostvarenja projekata koji su od općeg javnog, socijalnog ili kulturnog interesa, poput izgradnje škola, dječjih vrtića, bolnica, domova zdravlja, građevina socijalne skrbi, groblja, parkirališta, sportskih građevina, građevina za smještaj i zaštitu životinja, muzeja, memorijalnih centara i drugih sličnih građevina kojima se povećava kvaliteta života građana na području jedinice lokalne i područne (regionalne) samouprave;
· ostvarenja projekata izgradnje poslovne i druge infrastrukture od osobitog značaja za gospodarski razvoj;
· provođenja programa stambenog zbrinjavanja i društveno poticane stanogradnje;
· provođenja programa integracije osoba s invaliditetom u društvo;
· provođenja programa demografske obnove;
· provođenja planova gospodarenja otpadom;
· provođenja operativnih programa Vlade Republike Hrvatske za nacionalne manjine.

Raspolaganje u korist ustanova čiji je osnivač Republika Hrvatska i/ili jedinica lokalne i područne (regionalne) samouprave provodi se u svrhu ostvarenja projekata od društvenog i gospodarskog značaja, kojima se pridonosi ostvarenju ciljeva Planova razvoja jedinica lokalne i područne (regionalne) samouprave odnosno akata strateškog planiranja Republike Hrvatske.

Općina Blato u ovom trenutku nema nekretnina za koje bi podnijela zahtjev za raspolaganje prema RH.

[bookmark: _Toc187405301][bookmark: _Toc233968061]Rješavanje imovinskopravnih odnosa s Republikom Hrvatskom na nekretninama javne namjene

[bookmark: _Hlk155861957]Članak 61. Zakona o upravljanju nekretninama i pokretninama u vlasništvu Republike Hrvatske („Narodne novine”, broj 155/23) sadrži odredbe koje se odnose na rješavanje imovinskopravnih odnosa Republike Hrvatske s jedinicama lokalne ili područne (regionalne) samouprave na nekretninama javne namjene.

[bookmark: _Hlk160097412]Nekretnine koje su u zemljišnim knjigama upisane kao vlasništvo Republike Hrvatske i koje su na dan 1. siječnja 2017. koristile škole, domovi zdravlja, bolnice i druge ustanove kojima su osnivači jedinice lokalne i područne (regionalne) samouprave i koje se koriste u obrazovne i zdravstvene svrhe te groblja, mrtvačnice, spomenici, parkovi, trgovi, uređena parkirališta, dječja igrališta, sportske građevine sukladno posebnom propisu kojim se uređuje sport, društveni domovi, vatrogasni domovi, spomen-domovi, tržnice i javne stube na temelju ovoga Zakona upisat će se u vlasništvo jedinca lokalne ili područne (regionalne) samouprave na čijem području se nalaze odnosno u vlasništvo ustanove koja ih koristi ili njima upravlja i koja je vlasništvo nekretnine stekla na temelju posebnog propisa.

Ministarstvo će izdati ispravu podobnu za upis prava vlasništva na navedenim nekretninama jedinici lokalne i područne (regionalne) samouprave, odnosno ustanovi sukladno pravodobno podnesenim zahtjevima. Jedinice lokalne i područne (regionalne) samouprave, odnosno ustanove dužne su provesti sve pripremne i provedbene postupke uključujući i formiranje građevinskih čestica radi upisa vlasništva na nekretninama u zemljišne knjige. Troškove tih postupaka snose jedinice lokalne i područne (regionalne) samouprave odnosno ustanove.



Općina Blato je zatražila od Republike Hrvatske darovanje za sljedeće nekretnine:

Tablica 6. Nekretnine za koje je Općina Blato zatražila darovanje od RH
	Naziv nekretnine
	Broj čestice
	Katastarska općina
	Namjena
	Status postupka

	Bivša zgrada komiteta
	čest.zgr. 1731 i čest.zem. 22071 obje z.u. 4375
	k.o. Blato
	Za uređenje Društvenog doma
	U tijeku

	Sportska dvorana
	čest. zgr. 4439
	k.o. Blato
	Sport, odgoj i obrazovanje
	Odobreno (izdavanje isprave podobne za uknjižbu)

	Građevinsko zemljište u predjelu Šemanov tok
	čest. zem. 28362/221, 28362/222 i 28362/ 224
	k.o. Blato
	građevinska
	odbijeno

	Deponij Sitnica
	1/2 dijela čest.zem. 11568 i 1/4 dijela čest.zem. 11571/1 
	k.o. Blato
	odlaganje otpada
	odobreno

	Športsko – rekreacijski centar Ravno
	čest.zem. 27889/3 i 27891
	k.o. Blato
	Športsko - rekreacijska
	odobreno


Izvor: Općina Blato

Zakonom o naknadi za imovinu oduzetu za vrijeme jugoslavenske komunističke vladavine („Narodne novine“, broj 92/96, 39/99, 42/99, 92/99, 43/00, 131/00, 27/01, 34/01, 65/01, 118/01, 80/02, 81/02, 98/19) uređuju se uvjeti i postupak naknade za imovinu koja je prijašnjim vlasnicima oduzeta od strane jugoslavenske komunističke vlasti, a koja je prenesena u općenarodnu imovinu, državno, društveno ili zadružno vlasništvo konfiskacijom, nacionalizacijom, agrarnom reformom i drugim propisima i načinima navedenim u ovom Zakonu.

Naknada za imovinu oduzetu prijašnjim vlasnicima u smislu ovoga Zakona u načelu je isplata u novcu ili vrijednosnim papirima (dionice ili udjeli i obveznice), a iznimno u naravi.

Na području Općine ima podnesenih zahtjeva za povrat odnosno naknadu za imovinu oduzetu za vrijeme jugoslavenske komunističke vladavine i vode se postupci povrata imovine temeljem Zakona o naknadi za imovinu oduzetu za vrijeme jugoslavenske komunističke vladavine.

[bookmark: _Toc187405307][bookmark: _Toc233968063]Klasifikacija imovine

Koncept funkcionalne klasifikacije nekretnina, temeljen na pozitivnim međunarodnim i domaćim iskustvima u procesima unapređenja modela upravljanja imovinom JLS-ova[footnoteRef:2], predstavlja bitnu smjernicu za definiranje politike ulaganja, korištenja, te ubiranja plodova od imovine. [2:  Kaganova O., Underland C.: Implementing Municipal Asset Management Reform in Countries with Emerging Markets: Lessons Learned, Kaganova, O., McKellar J. (edit): Managing Government Property Assets – International Expiriens, The Urban Institute Press, Washington, D.C., 2006. str. 300] 


Važnost klasifikacije ogleda se u činjenici što se za svaku grupu, odnosno klasifikacijsku skupinu nekretnina, posebno definiraju principi koji pojednostavljuju proces upravljanja, korištenja i raspolaganja nekretninama, te ga čine lako primjenjivim i konačno transparentnim za javnost. 
Imovinu možemo podijeliti na tri skupine:

A. obvezna imovina (za izravne potrebe JLS, odgovornost JLS određena Zakonom),
B. diskrecijska imovina (imovina s kojom JLS pruža podršku izvan svojeg obvezujućeg djelokruga tj. sve one nekretnine koje je Općina kao svoje diskrecijsko pravo u mogućnosti dati na korištenje nevladinom sektoru, političkim strankama, kulturnim i sportskim udrugama, pa i građanima, uvažavajući njihove potrebe sukladno svojim fiskalnim mogućnostima),
C. imovina za ostvarenje prihoda (imovina koja ima prvenstveno ulogu ostvarivanja prihoda i predstavlja sve one nekretnine koje Općini trenutno nisu potrebne za obavljanje nadležnosti iz svojeg djelokruga, te su „višak“ imovine).

Značajan broj jedinica imovine iz pojedinih portfelja može imati različitu klasifikacijsku funkciju. Tako npr. jedan poslovni prostor može biti u skupini A – kada se radi o prostoru za potrebe lokalne samouprave; može biti u skupini B – kada se koristi za potrebe udruga civilnog društva ili pak u skupini C – kada se radi o poslovnom prostoru namijenjenom za zakup pod tržišnim uvjetima.

Principi za optimalno raspolaganje OBVEZNOM imovinom (A): 
· povećanje djelotvorne namjene objekata
· minimiziranje operativnih troškova 
· definiranje najbolje namjene jedinice imovine izradom cost-benefit analize, kako bi se opravdala namjena određene jedinice imovine za potrebe Općine.

Principi za optimalno raspolaganje DISKRECIJSKOM imovinom (B): 
· identificirati, analizirati i minimizirati subvencije u vezi s imovinom 
· korisnici trebaju sudjelovati ili pak sami održavati imovinu 
· utvrđivanje odgovornosti korisnika i Općine za održavanje imovine, te alokaciju troškova i prihoda 
· praćenje upotrebe nekretnine radi moguće zamjene odnosno realokacije
· podjela prostorija između više korisnika 
· Općina mora biti sigurna da su plaćeni porezi i troškovi osiguranja, te da je imovina dobro održavana (nenajavljeni pregledi i kontrole).

Principi za optimalno raspolaganje PRIHODOVNOM imovinom (C): 
· iznajmljivanje imovine prema najboljoj upotrebi, radi ostvarivanja maksimalnih prihoda 
· prodaja jedinica imovine s lošim financijskim rezultatima radi ostvarenja jednokratnih prihoda u proračun Općine 
· smanjenje troškova održavanja i obveza za jedinice imovine koje nije moguće iznajmiti ili prodati.

Gledano iz perspektive financijskih ciljeva odnosno učinaka, svaka klasifikacijska skupina ima principe upravljanja:
· A-obvezna imovina (Maksimiziranje efekata korištenja, minimiziranje troškova)
· B-diskrecijska imovina (Minimiziranje subvencija)
· C-prihodovna imovina (Maksimiziranje financijskog povrata)

[bookmark: _Toc187405308][bookmark: _Toc233968064]Izvještavanje o imovini

Preporuka za primjenu postupka izvještavanja o imovini je sljedeća:
· uvesti oblik godišnjeg izvještaja o imovini lokalne samouprave.

Kao jedan od dokumenata upravljanja i raspolaganja imovinom, uz Strategiju upravljanja imovinom je i Godišnji plan upravljanja nekretninama i pokretninama (imovinom) kojim se određuju kratkoročni ciljevi i smjernice upravljanja i raspolaganja te provedbene mjere u svrhu provođenja Strategije. 

Godišnji plan upravljanja nekretninama i pokretninama (imovinom) sadržavati će detaljnu analizu stanja i razrađene planirane aktivnosti u upravljanju pojedinim oblicima imovine.

Godišnji plan upravljanja nekretninama i pokretninama (imovinom) donositi će se do 31. prosinca tekuće godine za sljedeću godinu. 





[bookmark: _Toc187405309][bookmark: _Toc233968065]VIZIJA, CILJEVI I SMJERNICE UPRAVLJANJA IMOVINOM U RAZDOBLJU OD 2026. DO 2032. GODINE

Vizija predstavlja dugoročnu sliku željenog stanja upravljanja imovinom te određuje smjer razvoja, donošenja odluka i planiranja aktivnosti. Ona predstavlja temelj za definiranje strateških ciljeva i mjera kojima se osigurava učinkovito, odgovorno i održivo upravljanje imovinom u vlasništvu Općine Blato. Vizija je usmjerena na stvaranje vrijednosti za lokalnu zajednicu kroz optimalno korištenje imovine, očuvanje njezine vrijednosti i stavljanje u funkciju gospodarskog, društvenog i prostornog razvoja.

[bookmark: _Hlk194492817]Vizija Općine Blato u području upravljanja imovinom:
VIZIJA

Optimiziran, funkcionalan i održivo upravljan portfelj nekretnina i pokretnina u vlasništvu Općine Blato koji doprinosi gospodarskom razvoju, unapređenju kvalitete života stanovnika, zaštiti javnog interesa te očuvanju imovine za sadašnje i buduće naraštaje.
Upravljanje imovinom bit će usmjereno na aktivaciju nedovoljno iskorištene imovine, racionalno upravljanje postojećim portfeljem, povećanje njegove razvojne i društvene vrijednosti te osiguravanje kvalitetnih javnih usluga i održivog lokalnog razvoja.

Strateški cilj je, prema članku 2. Zakona o sustavu strateškog planiranja i upravljanja razvojem Republike Hrvatske dugoročni, odnosno srednjoročni cilj kojim se izravno podupire ostvarenje razvojnog smjera. Strateški cilj predstavlja prijelaz vizije u zadane okvire djelovanja, odnosno strateški cilj treba operacionalizirati strateško usmjerenje, uz racionalnu uporabu raspoloživih resursa.

Ovom Strategijom definiraju se pristup i nove polazne osnove za gospodarenje i upravljanje imovinom u vlasništvu Općine Blato kroz jedan ključni, dugoročni strateški cilj:
STRATEŠKI CILJ
Optimizirano, učinkovito, transparentno i održivo upravljanje te raspolaganje imovinom u vlasništvu Općine Blato radi povećanja njezine razvojne, gospodarske i društvene vrijednosti, zaštite javnog interesa te unapređenja kvalitete života lokalne zajednice.

Posebni ciljevi razrađuju strateški cilj upravljanja imovinom te predstavljaju okvir za definiranje mjera i aktivnosti kojima će se ostvariti učinkovito, transparentno i održivo upravljanje imovinom u vlasništvu Općine Blato.

Za razdoblje provedbe Strategije utvrđuju se sljedeći posebni ciljevi:



Učinkovito, održivo i razvojno usmjereno upravljanje nekretninama i pokretninama u vlasništvu Općine Blato usmjereno je na racionalno korištenje, održavanje i aktivaciju imovine kako bi se osigurala njezina funkcionalnost, smanjili troškovi upravljanja te povećao njezin razvojni i društveni doprinos. Time se imovina stavlja u punu funkciju javnog interesa i održivog lokalnog razvoja.







	POSEBNI CILJ
	MJERE

	1. Učinkovito, održivo i razvojno usmjereno upravljanje nekretninama i pokretninama 
	1.1. Održavanje i obnova nekretnina i pokretnina radi očuvanja njihove funkcionalne vrijednosti

	
	1.2. Aktivacija neiskorištene i nedovoljno iskorištene imovine

	
	1.3. Optimizacija portfelja nekretnina i pokretnina 

	
	1.4. Planiranje ulaganja u imovinu u skladu s razvojnim prioritetima

	
	1.5. Praćenje troškova i prihoda od upravljanja imovinom



Učinkovito upravljanje vlasničkim udjelima i drugim oblicima financijske imovine Općine Blato usmjereno je na odgovorno ostvarivanje vlasničkih prava, praćenje poslovanja trgovačkih društava te jačanje transparentnosti i financijske stabilnosti povezanih subjekata. Na taj se način osigurava dugoročna vrijednost financijske imovine i njezin doprinos razvojnim ciljevima Općine.

	POSEBNI CILJ
	MJERE

	2. Učinkovito upravljanje vlasničkim udjelima i drugim oblicima financijske imovine
	2.1. Praćenje poslovanja trgovačkih društava u (su)vlasništvu Općine

	
	2.2. Ostvarivanje vlasničkih prava putem sudjelovanja predstavnika Općine u tijelima trgovačkih društava

	
	2.3. Optimizacija portfelja vlasničkih udjela

	
	2.4. Učinkovito upravljanje vlasničkim udjelima u dioničkom kapitalu i ostvarivanje financijskih učinaka



Razvoj, digitalizacija i kontinuirano unaprjeđenje evidencije imovine usmjereni su na uspostavu cjelovitog, točnog i ažurnog registra imovine koji omogućuje kvalitetno planiranje, učinkovito upravljanje te donošenje odluka temeljenih na pouzdanim podacima. Time se jača transparentnost sustava upravljanja imovinom i omogućuje bolja kontrola i optimizacija resursa.



	POSEBNI CILJ
	MJERE

	3. Vođenje, razvoj, digitalizacija i kontinuirano unaprjeđenje sveobuhvatne interne evidencije pojavnih oblika imovine 
	3.1. Kontinuirano ažuriranje i vođenje registra imovine

	
	3.2. Vođenje i dostava podataka o imovini u Središnji registar državne imovine

	
	3.3. Digitalizacija podataka i dokumentacije o imovini

	
	3.4. Povezivanje evidencije imovine s katastrom, zemljišnim knjigama i GIS sustavom



Aktivacija i uređenje imovine usmjereni su na rješavanje imovinskopravnih odnosa te povećanje funkcionalne i tržišne vrijednosti imovine kako bi se ista stavila u učinkovitu razvojnu i javnu funkciju. Ovim se stvaraju preduvjeti za realizaciju investicijskih i infrastrukturnih projekata od interesa za lokalnu zajednicu.

	POSEBNI CILJ
	MJERE

	4. Aktivacija i uređenje imovine kroz rješavanje imovinskopravnih odnosa te povećanje funkcionalne i tržišne vrijednosti imovine
	4.1. Uređenje imovinskopravnih odnosa na nekretninama

	
	4.2. Usklađivanje zemljišnoknjižnog i katastarskog stanja

	
	4.3. Procjena i povećanje funkcionalne i tržišne vrijednosti imovine



Unaprjeđenje normativnog, organizacijskog i upravljačkog okvira usmjereno je na uspostavu jasnih pravila, procedura i instrumenata upravljanja imovinom radi osiguranja učinkovitosti, transparentnosti i dugoročne održivosti sustava upravljanja imovinom Općine Blato. Time se osigurava dosljedna primjena Strategije te stabilan i predvidiv okvir upravljanja imovinom.

	POSEBNI CILJ
	MJERE

	5. Unaprjeđenje normativnog, organizacijskog i upravljačkog okvira za učinkovito, transparentno i održivo upravljanje i raspolaganje imovinom
	5.1. Izrada i ažuriranje strateških i planskih dokumenata upravljanja imovinom

	
	5.2. Donošenje općih i pojedinačnih akata u području upravljanja imovinom

Za ostvarenje strateškog cilja i provedbu posebnih ciljeva Strategije utvrđuju se provedbeni mehanizmi koji predstavljaju skup organizacijskih, administrativnih, tehničkih i razvojnih aktivnosti usmjerenih na učinkovito, transparentno i održivo upravljanje imovinom u vlasništvu Općine Blato.

1. Evidentiranje i ažuriranje imovine
· neprestani rad na detektiranju i uknjižbi jedinica imovine u vlasništvu Općine Blato koje do sada nisu bile evidentirane kao općinska imovina
· konstantno ažuriranje postojećeg registra imovine
· ažuriranje i vođenje evidencije komunalne infrastrukture kojom upravlja Općina Blato u skladu sa Zakonom o komunalnom gospodarstvu
· digitalizacija i unaprjeđenje informatičkog sustava evidencije imovine (GIS i povezane baze podataka)
· čuvanje zapisa (dokumentacije) o nekretninama

2. Usklađivanje zemljišta i prostorno-planskih podataka
· usklađivati podatke u zemljišnim knjigama sa podacima u katastru radi utvrđivanja stvarnog stanja na terenu i s ciljem učinkovitijeg i transparentnijeg upravljanja i raspolaganja
· povezivanje evidentiranih nekretnina sa saznanjima o obuhvatu, statusu i njihovoj namjeni u odnosu na važeće dokumente prostornog uređenja
· voditi brigu o interesima Općine Blato kao vlasnika nekretnina prilikom izrade prostorno planske dokumentacije

3. Aktivacija i gospodarsko upravljanje imovinom
· težiti da što veći dio nekretnina bude aktiviran te tako povećati prihode Proračuna i ostvariti veću djelotvornost
· odluke o upravljanju nekretninama u vlasništvu Općine Blato temeljiti na najvećem mogućem ekonomskom učinku i održivom razvoju
· za nekretnine koje nisu u funkciji, poduzeti aktivnosti za stavljanje istih u funkciju prema utvrđenoj namjeni
· na racionalan i učinkovit način upravljati poslovnim i stambenim prostorima na način da oni prostori koji su potrebni Općini budu stavljeni u funkciju koja će služiti racionalnijem i učinkovitijem funkcioniranju, dok svi drugi prostori moraju biti ponuđeni na tržištu, bilo u formi najma, odnosno zakupa, bilo u formi njihove prodaje javnim natječajem
· analiza i optimizacija portfelja imovine (portfeljno upravljanje – zadržati, prodati, dati u zakup ili prenamijeniti)



4. Imovinsko-pravni odnosi i zemljište za javne potrebe
· stjecati vlasništvo nad nekretninama namijenjenim za gradnju komunalne infrastrukture kojih vlasnici ne mogu biti privatne osobe
· žurno rješavati imovinsko-pravne odnose na nekretninama, kao osnovni preduvjet realizacije investicijskih projekata
· popisati sve nekretnine na kojima postoji suvlasništvo i gdje god je to moguće, zamijeniti suvlasničke omjere na pojedinim nekretninama ili provesti razvrgnuće suvlasničke zajednice
· poduzimanje aktivnosti da se zemljište koje je prostornim planom predviđeno za gradnju uređuje i priprema za izgradnju te da se njime dalje upravlja i raspolaže sukladno zakonskim odredbama i proračunskim sredstvima Općine
· upisati svu komunalnu infrastrukturu kao javno dobro u općoj uporabi i kao neotuđivo vlasništvo Općine Blato

5. Održavanje i upravljanje imovinom
· planirati redovite preglede i održavanje pokretnina kako bi se produžio njihov vijek trajanja i osigurala funkcionalnost
· planiranje i provedba preventivnog i interventnog održavanja na temelju procjene rizika i prioriteta
· redovito analizirati troškove povezane s pokretninama, uključujući troškove održavanja, osiguranja i eventualne troškove zamjene
· redovito pregledavati imovinu radi nadgledanja i planiranja održavanja
· redovito održavati imovinu kako bi se spriječilo propadanje i osigurala dugotrajnost

6. Financijsko upravljanje i evidencija učinkovitosti
· pojedinačno ocjenjivanje ekonomske koristi imovine
· procjenjivanje imovine te njeno iskazivanje u knjigovodstvu Općine Blato
· procjenu potencijala imovine Općine Blato zasnivati na snimanju, popisu i ocjeni realnog stanja
· utvrditi namjenu nekretnina s kojima Općina Blato upravlja i raspolaže te ustrojiti evidenciju o ostvarenim prihodima i rashodima od upravljanja i raspolaganja nekretninama po svakoj jedinici nekretnine, kako bi se mogla utvrditi i pratiti učinkovitost upravljanja i raspolaganja nekretninama
· analiza rizika vezanih uz upravljanje imovinom (neiskorištenost, troškovi održavanja, pravni sporovi)
· vršiti nadzor nad trgovačkim društvima u kojima Općina ima vlasničke odnosno poslovne udjele, s ciljem osiguravanja zakonitog, transparentnog, učinkovitog i ekonomski opravdanog poslovanja te zaštite interesa Općine kao vlasnika ili suvlasnika.
· ostvarivati vlasnička prava kroz sudjelovanje predstavnika Općine u tijelima trgovačkih društava, u skladu sa zakonom i osnivačkim aktima
· redovito preispitivati opravdanost postojećih vlasničkih udjela te, prema potrebi, predlagati mjere za njihovo učinkovitije upravljanje

7. Sustav procjene i interna kontrola
· uspostaviti jedinstven sustav i kriterije u procjeni vrijednosti pojedinog oblika imovine, kako bi se što transparentnije odredila njezina vrijednost
· donijeti zaključak/odluku o osnivanju internog procjeniteljskog povjerenstva
· odrediti članove internog procjeniteljskog povjerenstva
· definirati zadatke članova internog procjeniteljskog povjerenstva
· izraditi plan interne procjene
· definirati prioritetnu imovinu za internu procjenu
· propisati procedure kojima treba urediti poslove upravljanja i raspolaganja imovinom, propisati ovlasti i nadležnosti zaposlenika te unaprijediti sustav unutarnjih kontrola pri upravljanju i raspolaganju imovinom
· uspostava sustava upravljanja rizicima u procesu upravljanja i raspolaganja imovinom

8. Transparentnost i upravljanje podacima
· na službenoj mrežnoj stranici omogućiti pristup dokumentima upravljanja i raspolaganja imovinom u vlasništvu Općine Blato
· digitalna objava i standardizacija podataka o imovini radi lakšeg pristupa i analitike
· osigurati transparentnost u upravljanju imovinom kroz redovito izvještavanje i uključivanje građana u procese donošenja odluka. To može uključivati javne rasprave i savjetovanja kako bi se prikupili stavovi i prijedlozi lokalne zajednice
· kontinuirano procjenjivati učinke propisa kojima se uređuju svi pojavni oblici imovine u vlasništvu Općine Blato

9. Ograničenja, održivost i pravni okvir
· zabrana prodaje osobito vrijednih i povijesno važnih nekretnina
· uključivanje ekoloških kriterija u upravljanje imovinom, s ciljem očuvanja prirodnih resursa i promicanja održivog razvoja
· poticati energetsku učinkovitost i energetsku obnovu objekata u vlasništvu Općine
· kontinuirano pratiti zakonske i podzakonske akte koji se odnose na područje raspolaganja i upravljanja imovinom




[bookmark: _Toc233968070]Smjernice za upravljanje rizicima u području upravljanja i raspolaganja imovinom

Upravljanje i raspolaganje imovinom uključuje različite vrste rizika koji mogu utjecati na financijsku stabilnost, operativnu učinkovitost, pravnu usklađenost i reputaciju organizacije. U nastavku su detaljno opisani navedeni rizici:

Tablica 7. Analiza rizika-upravljanje i raspolaganje imovinom
	Red.
br.
	Vrsta rizika
	Opis
	Vjerojatnost nastanka
	Učinak nastanka
	Mjere za otklanjanje

	1.
	Financijski rizik
	Financijski rizik odnosi se na mogućnost gubitka zbog nepredviđenih troškova, lošeg upravljanja proračunom ili promjena u ekonomskim uvjetima (povećanje troškova održavanja, smanjenje prihoda od imovine ili nepredviđene investicije)
	Srednja
	Veliki
	Redovito praćenje troškova i prihoda povezanih s imovinom

Uspostava rezervnog fonda za hitne slučajeve

Osiguranje imovine kako bi se smanjio financijski gubitak u slučaju štete

	2.
	Operativni rizik
	Operativni rizik uključuje kvarove, neodržavanje ili nepravilno korištenje imovine, što može dovesti do smanjenja funkcionalnosti ili povećanja troškova
	Visoka
	Srednji
	Uvođenje redovitog preventivnog održavanja

Korištenje softvera za praćenje stanja imovine

Edukacija zaposlenika o pravilnom korištenju i održavanju imovine

	3.
	Pravni rizik
	Pravni rizik odnosi se na neusklađenost s važećim zakonima i propisima, što može rezultirati kaznama, pravnim sporovima ili gubitkom imovine
	Mala
	Veliki
	Redovito praćenje zakonskih promjena

Angažiranje pravnih stručnjaka za savjetovanje

Provođenje periodičnih revizija usklađenosti s propisima

	4.
	Ekološki rizik
	Ekološki rizik uključuje štete uzrokovane prirodnim nepogodama, klimatskim promjenama ili neodrživim praksama upravljanja imovinom
	Srednja
	Veliki
	Osiguranje imovine protiv prirodnih nepogoda

Korištenje održivih materijala i tehnologija

Izrada kriznih planova za hitne situacije

	5.
	Reputacijski rizik
	Reputacijski rizik odnosi se na negativan utjecaj na ugled organizacije zbog lošeg upravljanja imovinom, što može smanjiti povjerenje dionika i korisnika
	Mala
	Srednji
	Transparentno upravljanje imovinom i redovito izvještavanje dionika

Uvođenje standarda kvalitete u upravljanju imovinom

Brzo i učinkovito rješavanje problema i pritužbi



Detaljna analiza rizika omogućuje organizacijama da prepoznaju potencijalne probleme i poduzmu proaktivne mjere za njihovo smanjenje. Primjena ovih mjera osigurava dugoročnu održivost, sigurnost i učinkovitost upravljanja i raspolaganja  imovinom.
[bookmark: _Toc187405343][bookmark: _Toc233968071]ZAKLJUČAK

Upravljanje i raspolaganje imovinom Općine Blato predstavlja temeljnu javnu i razvojnu funkciju lokalne samouprave, kojom se izravno utječe na gospodarski razvoj, prostornu održivost te ukupnu kvalitetu života stanovnika. Riječ je o sustavnom i dugoročnom procesu kojim se javni resursi pretvaraju u razvojni potencijal zajednice.

Učinkovito upravljanje općinskom imovinom zahtijeva dosljednu primjenu načela dobrog gospodarenja, ekonomičnosti, odgovornosti, transparentnosti i predvidljivosti, uz racionalno korištenje svih oblika imovine u vlasništvu Općine. Takav pristup podrazumijeva kontinuirano unapređenje sustava upravljanja, aktivno upravljanje portfeljem imovine te pravodobno donošenje odluka temeljenih na relevantnim podacima i razvojnim prioritetima.

Strategija upravljanja i raspolaganja imovinom za razdoblje 2026.–2032. predstavlja ključni plansko-upravljački akt kojim se definira dugoročni okvir optimalnog korištenja i zaštite općinske imovine, u funkciji ostvarivanja strateških ciljeva Općine Blato. Njome se osigurava usklađenost upravljanja imovinom s razvojnim politikama, infrastrukturnim potrebama i društvenim interesima lokalne zajednice.

Provedbom Strategije osigurat će se sustavniji i učinkovitiji pristup upravljanju općinskom imovinom, uspostava točnije i ažurnije evidencije imovine te jačanje kontrole nad njezinim korištenjem, raspolaganjem i održavanjem. Time će se unaprijediti transparentnost upravljanja te omogućiti pravodobno prepoznavanje neiskorištene ili nedovoljno iskorištene imovine, kao i njezino stavljanje u funkciju javnih potreba i razvojnih prioriteta Općine.

Strategija će doprinijeti donošenju kvalitetnijih i informiranih odluka usklađenih s realnim financijskim mogućnostima Općine, razvojnim prioritetima te stvarnim potrebama stanovnika, uz istodobno povećanje učinkovitosti korištenja raspoloživih resursa i jačanje ukupne održivosti sustava upravljanja imovinom.


STRATEŠKI CILJ  
Optimizirano, učinkovito, transparentno i održivo upravljanje te raspolaganje imovinom u vlasništvu Općine Blato radi povećanja njezine razvojne, gospodarske i društvene vrijednosti, zaštite javnog interesa te unapređenja kvalitete života lokalne zajednice.


POSEBNI CILJ 1. 
Učinkovito, održivo i razvojno usmjereno upravljanje nekretninama i pokretninama 


POSEBNI CILJ 2.
Učinkovito upravljanje vlasničkim udjelima i drugim oblicima financijske imovine


POSEBNI CILJ 3.
Vođenje, razvoj, digitalizacija i kontinuirano unaprjeđenje sveobuhvatne interne evidencije pojavnih oblika imovine 


POSEBNI CILJ 4.
Aktivacija i uređenje imovine kroz rješavanje imovinskopravnih odnosa te povećanje funkcionalne i tržišne vrijednosti imovine



POSEBNI CILJ 5.
Unaprjeđenje normativnog, organizacijskog i upravljačkog okvira za učinkovito, transparentno i održivo upravljanje i raspolaganje imovinom

